Ҳар бир халқ қонида миллий мафкуранинг илк илдизлари яшайди. Эл-у халқни бир байроқ остида бирлаштирадиган ғоя эса ана шу жон томирлардан озиқланади.\nМиллий тафаккур тирик экан, жамиятда олдинга силжиш, ўзаро бирдамлик, муштарак мақсад йўлида адолатли кураш ҳам бўлади. Чунки умуммиллий мафкурагина жамият аъзоларини бирлаштириш вазифасини бажариши аллақачон ўз исботини топган.\nШу жиҳатдан олиб қараганда, бугун Ўзбекистон уйғониш остонасида турибди. Ортга назар ташлайдиган бўлсак, мустақиллик ғояси, миллий мафкура бизга тоғдек таянч бўлди. Халқимиз ўзининг асрий орзусига эришгач, энди ўзининг мустақил тараққиёт йўлини белгилаб олиши ўта муҳим ижтимоий-сиёсий, ўз навбатида маънавий заруратга айланди.\nБироқ қанчалик аччиқ бўлмасин, халқимиз узоқ йиллар фақат баландпарвоз шиорлардан иборат ғоявий ҳаётни ҳам яшаб ўтди. Биз бонг урган бахтли ва фаровон жамият ҳақидаги орзуларнинг кўпи муаллақ қолган эди. Пировардида Истиқлолга етиб, буюк довондан ўтган халқ учун янги ва муносиб ғоя жуда зарур эканлиги ойдинлашди.\nПрезидент Шавкат Мирзиёев етакчилигида “Миллий тикланишдан – миллий юксалиш сари” деган даъваткор ғоя ҳаётимизга тобора чуқур кириб бораётгани, айни шу асосда халқимиз ҳаётини тубдан яхшилаш, инсон ҳуқуқ ва эркинликлари, қонун устуворлиги ва ижтимоий адолатни таъминлаш, инновацион тараққиёт борасида муҳим қадамларни ташлаганимиз том маънода эътирофга арзигуликдир. Энг муҳими, кенг жамоатчилик, эл-юртимиз барча ижобий ўзгаришларнинг ташаббускори ва бунёдкорига айланмоқда. Президент урғу берганидек, "Мамлакатимиз фуқаролари қаерда бўлмасин, давлат ҳимоясида эканини, қонун ва адолат кучини ҳис этиб яшамоқда. Бугун бир ҳақиқатни қатъий ишонч билан айтиш мумкин: дунёда турли хавф-хатарлар, манфаатлар тўқнашуви кучайиб бораётган ҳозирги таҳликали вазиятда Ўзбекистонда шаклланган янги тизим ўзини тўла оқламоқда".\nШу ўринда савол туғилади: давлат раҳбари янги Ўзбекистоннинг бугуни ва эртанги истиқболини таъминлайдиган, халқимизни биргаликда, енгилмас куч бўлиб меҳнат қилишга, ислоҳотларга дахлдорлик ҳисси билан яшашга даъват этувчи тамойил сифатида нега айнан “Миллий тикланишдан – миллий юксалиш сари” ғоясини ўртага ташламоқда? Ушбу серқирра ва мазмун-моҳияти ғоят улкан бўлган ғоянинг амалий қиёфаси нималарда гавдаланмоқда?\nАввало, бевосита ёш авлод билан ишловчи таълим тизими масъули сифатида айтишим керак, биз бу улуғвор ғоянинг амалий ифодасини ёш авлоднинг таълим-тарбияси, тафаккурини юксалтириш йўлидаги муҳим ташаббус ва ислоҳотларда аниқ кўра олдик. Болаларимизнинг боғча ёшиданоқ илмга, касб-ҳунарга рағбатини уйғотиш, миллий қадриятларга ҳурматини оширишга муҳим вазифа сифатида қаралди. Учинчи Ренессанс пойдеворини яратувчи олтин ҳалқалардан бири бўлган олий таълим тизими миллий ва халқаро мезонларни ўзида мужассам этган янгиланиш ва ўзгаришлар билан ислоҳ қилинди. Ўғил-қизларнинг истеъдод ва қобилияти, эзгу интилишларини тўлиқ рўёбга чиқариш, ижтимоий фаоллигини ошириш, ҳаётда муносиб ўрин эгаллашлари учун барча имкониятларни яратиб бериш давлатимизнинг бош мақсадига айланди. Айниқса, таълимнинг барча бўғинларига замонавий илм-фан ва инновация ютуқларини кенг жорий этишга қаратилган саъй-ҳаракатлар муносиб самара бераётир.\nМиллий қадриятимизнинг энг нозик дурдонаси бўлган оилани асраш, оналик ва болаликни ҳимоя қилиш, хотин-қизларнинг ҳуқуқ ва манфаатлари, аёлларнинг меҳнат ва турмуш шароитини яхшилаш, гендер тенгликни таъминлаш борасидаги ишлар ҳам изчил давом эттирилди. Хусусан, кам таъминланган оилаларда камол топаётган қизларнинг билим олиш имкониятини кенгайтириш учун янги тизим жорий этилди. Унга мувофиқ, бундай қизларимиз учун жорий йилда олий таълим даргоҳларига давлат гранти асосида 2000 та қўшимча ўрин ажратилди.\nМана шу эзгу ташаббуснинг ўзиёқ мамлакатнинг миллий юксалиши сари қўйилган хайрли қадамларидан бири, аслида.\nМавзунинг энг асосий жиҳатига эътибор қаратадиган бўлсак, "Ҳар қандай мустақил давлат мустаҳкам маънавий пойдеворга эга бўлгандагина юксак тараққиётга эриша олади", деган сўзлар моҳиятини англаб етиш ғоят зарурдир.\nЮртимизда “Узлуксиз маънавий тарбия концепцияси” доирасида умумтаълим мактабларида биринчи марта “Тарбия” фанининг жорий этилгани, қолаверса, миллий давлатчилигимиз ва ўзлигимиз тимсоли бўлган она тилимизни ривожлантириш, ёшларда давлат рамзларига бўлган чуқур ҳурмат ва меҳр-муҳаббатни, миллий ғурурни шакллантиришга алоҳида аҳамият берилаётганини ана ўша "маънавий пойдевор"ни яратиш йўлидаги энг тўғри қадам деб баҳолаш керак.\nЮртимизда биринчи марта “Инсон ҳуқуқлари бўйича Ўзбекистон Республикасининг Миллий стратегияси” қабул қилинганидан тортиб, инсон ҳуқуқларининг энг муҳим шарти бўлган шахснинг фуқаролигини тиклаш бўйича ҳам салмоқли қадамлар қўйилди. Тараққиёт кушандаси бўлмиш иллат – коррупцияга қарши дадил курашни бошладик. Энг асосийси, жамиятимиз ҳаётининг барча жабҳаларини эркинлаштириш, сўз ва матбуот эркинлиги, очиқлик ва ошкоралик тамойилларини чуқур қарор топтириш, давлат ҳокимияти идоралари фаолияти устидан самарали жамоатчилик назоратини ўрнатиш бўйича бошланган ишлар ортга қайтмас тус олганини давлат раҳбарининг ўзи кўп бора таъкидлаяпти. Буларнинг бари янги Ўзбекистон ғояси барқарор тус олгани, таъбир жоиз бўлса, халқимиз ҳаётида акс-садо бераётганидан далолат эмасми?!\nБугун турфа одамларнинг "халқимизга миллий мафкура керакми?" деган нисбатдаги фикрий олишувларига томошабин бўлиб қолмаслигимиз шарт. Кўнгилга таскин берадиган бир ҳақиқат борки, янги ва улуғ йўлга чиққан Ўзбекистон ўзининг бугунги ва яқин истиқболдаги ҳаёти учун "Миллий юксалишдан – миллий тараққиёт сари" ғоясини танлаб, дадил одимлаб бормоқда. Дунёда ҳеч кимдан кам бўлмаган, кечагидан улуғвор мақсадлар билан олдинга интилаётган юрт одамлари ўз тақдирини Ватан тақдири билан уйғун кўра олиши, шахсий ва умуммиллий манфаатларни бирлаштира олиши миллий мафкуранинг шаклланишида муҳим ва таянч нуқтадир.\nШу ўринда, қарийб бир асрдан ортиқ давр силсилаларини ёдга оладиган бўлсак, маърифатпарвар жадидларимиз орзу қилган, курашиб, интилиб ўтган тимсол айнан янги Ўзбекистон ғояси эди. Аслида "жадид" сўзининг маъноси ҳам "янги" демакдир. Жадидчилик ҳаракатининг моҳияти миллий ўзлик ва миллий маърифат асосида бунёд этилган янги Ватан қуриш, дунёга маънавий-маърифий порлоқ нигоҳ билан қарайдиган янги халқни тарбиялашдек улуғвор мақсадга қаратилган эди. Бугун давлатимиз раҳбари Шавкат Мирзиёев бошлаб берган янги Ўзбекистонни яратиш, юрт елкасини эзиб келган кечаги оғриқлардан қутулиб, бутунлай янгича ҳаёт барпо этиш мақсади айнан жадидларимизнинг улуғвор саъй-ҳаракатлари билан муштарак деб айта оламиз. Зотан, жадидларимиз бошлаб берган улуғ йўл бардавомдир, уни давом эттиришга ҳар бир ёш, ҳар бир юртдошимиз қодир бўлмоғи керак.\nБундан англашиладики, жадидлар ўлмаган, уларнинг тимсоли маёқ бўлиб порлаб турибди, фидойи зотлар бошлаб қўйган миллий мафкура давом этади. Ватан ва халқ бирлигига, миллий тараққиётга асосланган тамойилларга қайта жон кирди.\nБугун мамлакатда амалга оширилган изчил ўзгариш ва янгиланишлар, ҳаётбахш ислоҳотларни, уларнинг самарасидан баҳраманд бўлиб яшаётган янги авлод ҳам, умуман, ҳар бир ватандошимиз ҳам жадид бўлади, ислоҳотларга елкадош, суянч бўлади.\nМиллий ғоя мамлакат халқининг маънавий-руҳий қудрати, ғурур-ифтихори, эзгу орзу-интилишлари, улуғвор манфаатларини ўзида акс эттирадиган ва шу йўлда жамият аъзоларини бирлаштирадиган, буюк ишларга сафарбар этадиган куч-қувват манбаи экан, у жамият тасаввурида миллатнинг тарихи, бугунги куни ва келажак тараққиётини уйғунлаштириб, муттасил ривожланиб борадиган энг муҳим тушунча ва тамойиллар тизими сифатида гавдаланади. Соғлом фикрлайдиган ҳар бир инсонда ўз элига, миллатига жонкуяр бўлиш, унинг ютуқларидан фахрланиш, муаммоларига бефарқ бўлмасликка чорлайдиган қудрат ҳам миллий ғоя, демак.\nБуюк халқимизнинг қарийб уч мингйиллик ҳаётий аъмоли акс эттирилган "Авесто" китобидаги "Эзгу сўз, эзгу фикр, эзгу амал" ғояси бугунги янги Ўзбекистон мафкурасининг ҳам асосий тамойили бўлиб хизмат қилмоқда. Жамиятимиз ҳаётида буюк тарихимиздан, аждодларимиз қолдирган моддий, маънавий меросдан, башарият эришган умуминсоний қадриятлар ҳамда миллийлигимизни билиш ва англашга қаратилган азм-у шижоатимиздан куч олган миллий ғоямиз янги Ўзбекистонга хос ва мос истиқболни белгилаш йўлида барчамизга маёқ бўлмоқда.\nБуюк қомусий олим Маҳмуд Қошғарийнинг "Бир қарға билан қиш келмас" нақли эътиборимизни тортади. Қадимги аждодларимиз амал қилиб келган ушбу мақолда бирдамликка интилиш моҳияти ётади. Бу моҳият бугунги янги Ўзбекистон миллий ғоясининг халқ ва миллатнинг бир бутун бўлиши, ягона Ватан туйғуси билан бирлашишини кўзда тутган асосий тамойилида ҳам акс этмоқда.\nЮсуф Хос Ҳожибнинг "Будун байликинға тўру туз қодун", яъни "Халқ бой бўлиши учун адолатли сиёсат керак" ёки "Тўру сув турур, ақса неъмат унар", яъни "Адолат сув кабидир, оқса неъмат унади" деган ҳикматли иборалари ҳам бугунги амалга оширилаётган ижтимоий-сиёсий ислоҳотлар моҳиятига тўлақонли мосдир.\nШунингдек, "Ўрхун-Энасой" ёзма ёдгорликлари мазмунини ўрганиш чоғида унда улуғ турк хоқони Билга Хоқонни халқни бирлаштириш, бир макон учун муҳаббатли бўлишга қаратилган эзгу йўлдан борганини англаш мумкин.\nЗамонлар оша аждодларимиз ибратига юзланганимизда чуқур бунёдкорлик, ватанпарварлик руҳи билан суғорилган Нақшбандия тариқати, бу таълимотнинг “Дил ба ёру даст ба кор” шиори бугунги ҳаётимизда ҳам ўз ифодасини топаётганини кўрамиз. Умуман олганда, Ўзбекистон тараққиётининг ҳозирги босқичида "Миллий тикланишдан – миллий юксалиш сари" деган бош ғоямизнинг илк асослари юксак билим ва тафаккурга эга улуғ аждодларимизнинг бой меросида акс эттирилгани ва муносиб давом этиб келаётгани қувонарлидир.\nМиллий ғоямизнинг ягона Ватан туйғуси, адолат – қонун устуворлигида, халқ розилиги, инновацион тараққиёт, жаҳолатга қарши маърифат деб номланган рамзий устунлари бутун халқимизга миллий юксалишни умуммиллий ҳаракатга айлантириш йўлида муҳим асос, таянч томир бўлиб хизмат қилаётир.\nМиллий мафкура ҳар қайси миллатнинг ҳаёт-мамот масаласи эканлиги айни ҳақиқат. У бизнинг тафаккуримиз, турмуш тарзимиз, ўй-мақсадларимиз, эътиқодимиз, керак бўлса, ҳар бир ватандошимизнинг ҳаётий принциплари асосида шаклланади. Сўнгги беш йил ичида уддалаганларимиз, эришган улуғвор мақсадларимиз, халқимиз қалбида нафақат бугуни, эртанги тақдири, келажаги учун катта умид ва шижоат уйғонганининг ўзиёқ бу борада тўғри ва ишончли йўлда эканлигимизни англатади.\nФарғона давлат университети ректори Ⓣ


Замонавий журналистика фақат шов-шувлардан иборатми..?\nНазаримда шаҳар бедарвоза бўлиб қолгандай. Йўқса, журналистика деб аталмиш муқаддас даргоҳга ит ҳам, бит ҳам қўлида телефон, диктофон, микрофон ва ҳатто соябон кўтариб кириб келаверармиди?!\nИжтимоий тармоқлар кенг тарқалганидан бери ўқиса-ўқимаса ўзини журналист, блогер деб таништирувчи ва ҳамма нарсага бурун суқиб, асабга тегувчи шахслар кўпайди. Обуначи йиғиш учун хоҳлаган давлат идорасини ойнасини синдириб, ҳатто ўзининг аммаю-холасининг оилавий жанжалларини ҳам оний сонияларда тасвирга олиб, бутун оламга тарқатаётган бундай кимсалар кўпайса кўпайяптики, асти қўяверасиз. Телеграм ёки Ютубда ўзича канал очволиб, унга рўпара келган бемазагарчиликни жойлаётган ҳар кимни журналист деб аташ мумкинми?\nНохолис, пардасиз, асоссиз тарқатилаётган маълумотлар кишилик жамиятининг илдизига болта уриб, фуқаролар ва давлат идоралари ўртасидаги муносабатларни кескинлашувига олиб келаяпти.\nБитта оиланинг бузилиши, кимнидир бошига мусибат тушиши ва эътибор марказида бўлган сиёсий арбоб, таниқли шахс ёки санъаткорларнинг "қовун тушди"си ўзларини "блогер" деб атаётган айрим чаласаводлар учун тирикчилик манбаи бўлиб бормоқда.\nВоқеага фақат жабрланувчи ёки мурожаатчининг ҳақ-ҳуқуқини ҳимоя қилиш ниқоби остида кириб олиб, рўй берган ҳодисанинг ижтимоий ва сиёсий аҳамиятига фақат бир томонлама қоралаб, нохолис ва саёз материал тарқатаётган кимсаларга ачинаман. Прокуратура ва суд тизими ходимларини, ИИБ, ЙПХ, соғлиқни сақлаш, вилоят, туман ҳокимиятидаги масъуллар ва энг кўп газ-электр таъминоти ходимларини аямасдан пўстагини қоқиб, ўзича шаффоф ва тўғри материал тайёрлаб кенг оммага намойиш этаётган қўштирноқ ичидаги айрим блогерларнинг асосий мақсади аслида "подписчик" (обуначи) йиғиб, "просмотр" орқали пул топиш!\nҲаттоки, ёзган сарлавҳасида ҳам имло хатоларига йўл қўяётган, ролик орасида жойланган рекламалардан пул ишлаб топаётган бу жаноблар, топаётган даромадидан давлат бюджетига солиқ тўлашармикан? Менимча, бу замонавий, янги "журналист"ларни махсус журналистика курсларида ўқитиб, ҳар бир тайёрлаган материалининг келтириб чиқарадиган оқибатларини тушунтириб, қайта тарбиялаш керакмикан, деб ўйлаб қоламан. Масалан, бир аёл хиёнат устида қўлга тушяпти ва уни блогер яшин тезлигида интернетда тарқатаяпти. Турган гапки, бундай видеодан кейин шарманда бўлган аёл учун ҳаёт светофори қизил чироғини ёқади. Балким, адашгандир, хато қилгандир. Бу шармандаликдан сўнг бадном бўлиб чет элга чиқиб кетади. У-ку маломатдан қочиб қутулар, лекин ўша аёлнинг ота-онаси нима бўлади? Фарзанди бўлса, унинг келажакдаги ҳаёти нима бўлади?\nФоҳиша бўладими, қотил бўладими, бандасининг ҳисоби фақат Аллоҳга. Юртимизда уларни айбдор деб топадиган идоралар бор. Уч-тўрт сўм пулни деб бировни бутун дунёга шармисор қилишнинг нима кераги бор? Ёки замонавий журналистика деганлари шуми?\nКимнингдир азаси, кимнингдир хатоси, кимнингдир бахтсизлигидан фойдаланиш, шунинг орқасидан тирикчилик ўтказиш тубанликдан бошқа нарса эмас. Асл журналистика бундай нарсаларни ўргатмайди. Журналистика холислик ва ҳаққонийлик, адолат принципларига асосланган бўлиши, журналист эса жамиятни бўлиб ўтган воқеа-ҳодисалардан хабардор этибгина қолмай, кишиларни эзгу ишларга эргаштирувчи, жамият ҳаётига ижобий таъсир кўрсатувчи шахс бўлиб қолмоғи керак.\nАндижон шаҳридаги "Ёш журналистлар мактаби" ўқувчиси.\nШу рубрикадаги бошка янгиликлар: « ИСЛОҲОТЛАР САМАРАСИ Сифатли таълим-тарбия - ютуқларга йўл очади »


Ӯтган дастуримизда ислом дини тинчлик ва раҳмат дини эканлигини Қуръони карим оятларига биноан кӯриб чиқдик.\nСевимли пайғамбаримиз ҳазрат Муҳаммад (с) пайғамбарликка етган замонида шундай бир динни одамларга тақдим этдики то дунё барқарор экан бу дин барча одамларнинг эҳтиёжларини қондириши лозим. Дарҳақиқат, бу дин давомлиги шу даражагача бӯлиши ва ақл ва тинчлик ва раҳмат поясига асосланган бӯла олади. Қуръони карим ислом дини тинчлик ва раҳмат дини эканлигига Бақара муборак сураси 208 ояти карима далил бӯла олади: Эй мўминлар, тўла ҳолдаги исломга кирингиз! (Яъни, исломнинг баъзи ҳукмларига итоат қилиб, баъзиларига итоат қилмайдиган кимсалардан бўлмангиз)! Ва шайтоннинг изидан эргашманглар! Шубҳасиз, у сизларнинг очиқ душманингиздир.\nУшбу ояти каримада Худога имон келтиришдан сӯнг тинчлик ва раҳмат масаласига таважжуҳ бӯлган. Қуръони карим тинчликдан узоқлашадиган ва мудом уруш-жанжалга моил бӯлганларни шайтонга эргашган деб билади. Яъни тинчлик ва осойишталик илоҳий бир дастур бӯлиб, жанлакашлик шайтоний бир ишдир.\nҚуръони карим нуқтаи назаридан пойдор сулҳ ва жаҳон тинчлик-осойишталиги фақат Худога имон келтириб амал қилган ҳолда қӯлга киради. Турли тиллар билан сӯзлашадиган ва турли нажодларга мансуб бӯлган одамларни бирлаштирадиган омил Худога имон келтиришдир.\nҚуръони карим нигоҳидан Аллоҳ таоло ҳокимиятини барқарор этиш мақсадларидан бири, бу тинчлик ва осойишталикни таъминлашдир.Қуръони карим Нур муборак сураси, 55 ояти каримада келган: Аллоҳ сизлардан иймон келтирган ва яхши амаллар қилган зотларга худди илгари ўтган (иймон-эътиқодли) зотларни (ер юзига) халифа-ҳукмрон қилганидек, уларни ҳам ер юзида халифа қилишни ва улар учун Ўзи рози бўлган (Ислом) динини ғолиб-мустаҳкам қилишни ҳамда уларнинг (аҳволини Маккада кўрган) хавфу-хатарларидан сўнг (Мадинада) тинчлик-хотиржамликка айлантириб қўйишни ваъда қилди. Улар Менга ибодат қилурлар ва Менга бирон нарсани шерик қилмаслар. Ким мана шу (ваъда)дан кейин куфрони (неъмат) қилса, бас улар итоатсиз кимсалардир.\nҚуръони каримда тинчлик ва осойишталик, мӯъминларни кечиримли бӯлишларига Ҳужурот муборак сураси, 9- ояти каримада даъват этилган: (Эй мўминлар), агар мўминлардан бўлган икки тоифа (бир-бирлари билан) урушиб қолсалар, дарҳол уларнинг ўртасини ўнглаб қўйинглар! Энди агар улардан бирови иккинчисининг устига тажовуз қилса, бас то (тажовузкор тоифа) Аллоҳнинг амрига қайтгунича, сизлар тажовуз қилган (тоифа) билан урушинглар! Энди агар у (тоифа тажовузкорликдан) қайтса, сизлар дарҳол уларнинг ўртасини адолат билан ўнглаб қўйинглар. (Мудом) адолат қилинглар! Зеро Аллоҳ адолат қилгувчиларни суюр.\nШунингдек Ҳужурот муборак сурасининг 10 ояти кармасида ӯқиймиз: Мўминлар ҳеч шак-шубҳасиз оға-инилардир. Бас, сизлар икки оға-инингизнинг ўртасини ўнглаб қўйинглар! Аллоҳдан қўрқинглар — шояд У зот томонидан бўладиган раҳматга эришсангизлар.\nИслом дини тинчлик ва осойишталик вужудини исломий давлатларда зарур деб билади. Ҳазрат пайғамбаримиз Муҳаммад мустафо (с) буюрмишлар: Тинчлик ва осойишталиги бӯлмаган ватаннинг хайри йӯқдир.\nИслом дини доимо ўзига эътиқод қилувчиларни тинч аҳоли билан тинчлик сояси остида ҳамжиҳат бўлиб яшашга чақиради.\nШу сабабли, Ислом дини уруш ва тўқнашувларнинг ҳар қандай кўринишини қоралайди. Ислом дини барча макон ва замонларда инсон ва унинг қадр-қиммати ва ҳаётини юксак даражада эъзозлаб келади.\nТинчлик ва осойишталик ислом дини асосий масалаларидан бӯлиб, исломий таълимотларда жаҳон, ҳаёт ва инсонга нисбатан бӯлган тушунчалар билан чамбарчас боғлиқ.\nИслом дининнг асосий мақсади, бу бутун дунёда илоҳий қадриятларнинг комил барқарор этишдир.\nMore in this category: « Ислом - тинчлик ва раҳмат дини\tИслом - тинчлик ва раҳмат дини »


Бугун, 8 апрел куни Маҳалла ва оилани қўллаб-қувватлаш вазирлиги ҳамда Ислом тараққиёт банки делегацияси вакиллари ўртасида мақсадли ва манзилли ҳамкорлик алоқаларини йўлга қўйиш масалалари бўйича амалий учрашув тадбири бўлиб ўтди.\nВазирлик хабарига кўра, жорий йилда Ўзбекистон ҳукумати ва Ислом тараққиёт банки ҳамкорлигида бошланғич капитали 100 млн АҚШ доллари бўлган "Иқтисодий имкониятларни кенгайтириш жамғармаси" (Economic Еmроwermепt Fund) ташкил қилиниши кутилмоқда.\nАввалроқ, Ислом тараққиёт банки президенти май ойида Ўзбекистонга ташриф буюриши кутилаётгани хабар қилинганди.\n08:22 / 20.04.2021\nМаънавият ва маърифат маркази ҳузурида янги жамғарма ташкил этилди. Унга 120 млрд сўм ажратилади


Равшан ҲАЙДАРОВ: «ДИНАМО» ҲИМОЯДА ХАТОСИЗ ЎЙНАДИ»\n«Динамо» - «Пахтакор» ўйинидан кейин анъанага мувофиқ матбуот анжумани ўтказилди. Дастлаб меҳмонлар устози Равшан Ҳайдаров журналистлар саволларига жавоб қайтарди.\n— 90 дақиқа давомида устунлик биз томонда бўлди. Бироқ вазиятлардан унумли фойдала олмадик. Рақибимиз эса ҳимоявий тактикада тўп суриб, қарши ҳужумлардагина бизни безовта қилишди. Бир неча голли вазиятларни голга айлантира олмадик.\n— Бугун яхши ўйнаб турган Фарҳод Тожиевни майдондан олдингиз. Қайтага у Темурхўжа Абдухолиқов билан ҳужумда яхши тандем ҳосил қилмасмиди?\n— Фарҳод жароҳатланди. Уни алмаштиришга мажбур бўлдим. Сиз айтаётган тандем ўзимизнинг ҳам режамизда бор эди. Бироқ бугунги ўйиндаги мажбурий алмаштиришлар режаларимизни бузиб юборди.\n— Станислав Андреев ҳам жароҳат олган бўлса-да, ўйин охиригача тўп сурди. Уни алмаштириш учун захира йўқмиди сизда?\n— Йўқ, Станислав қийин вазиятда майдонда охиригача туриб берди. Ҳақиқатдан ҳам у жароҳатланган эди. Бироқ кўрдингиз олдинги вазиятлардан бирида Акбар Исматуллаевнинг қоши ёрилди ва қон тўхтамади ва уни ҳам алмаштиришга мажбур бўлдик. Агар мана шу жароҳатлар бўмаганда биз бошқачароқ тактикада тўп сурган бўлардик.\n— Бугунги ўйинда жамоангизнинг қайси чизиғидан қониқиш ҳосил қилмадингиз?\n— Албатта, ҳужум чизиғидан. Яхши вазиятлар яратилган бўлса-да, гол уришнинг уддасидан чиқа олишмади.\n— Грузиялик янги легонерингизга ўйин охиригача ўйнаш имконини бердингиз. Унинг ўйинидан қониқдингизми?\n— Унинг креатив футболчи эканлиги кўриниб турибди. Ҳали келгуси ўйинларда унинг янги қирраларини очишга, мавжуд маҳоратдан фойдаланамиз. Ўйлайманки, у жамоамизнинг энг керакли футболчиларидан бирига айланади.\n— Биринчи даврадаги «Динамо» ва ҳозиргиси орасида қанчалик фарқ сездингиз?\n— Кўриниб турибди, жамоанинг ҳимоя чизиғи жуда кучайган. Яхши футболчилар жамланган. Шунинг оқибатида улар бизни бугун икки очкодан қуруқ қолдиришди.\nЎқилди (марта): 1838. Киритилган сана: 2011-08-06 00:00:00.


“Эримнинг фаррош аёлга уйланишига изн бергандим…” | Бир пиёла чой\n← Дунёнинг энг ночор болалари\nДаҳшат! АҚШ президентлигига номзод, миллиардер Дональд Трамп ўз қизига ҳам муҳаббат изҳор қилганми?! →\n“Эримнинг фаррош аёлга уйланишига изн бергандим…”\tPosted on October 13, 2016\tby birpiyolachoy — Бундан 26 йил аввал севишиб, синашиб оила қургандик. Тўрт нафар фарзандимиз бор. Шу йиллар ичида бошимиздан турли қийинчиликлар ўтди… Худо бизга давлат берди, фарзанд берди, турмушимиз ширин эди. Савобталаб турмуш ўртоғим бир фаррош аёлга рўзғорини бутлашга ёрдамлашиб юрарди. Қарангки, у аёл пихини ёрган уддабурон чиқиб, хўжайнимнинг холис ёрдамидан фойдаланиб қолди. Бир куни эрим “Мен унга уйланишга лафз қилиб, ваъда берганман. Қаршилик қилма”, деди. Мен ҳам унинг сўзларини тўғри қабул қилдим, уруш-жанжалсиз гаплашдик. “Шаънингиз ерга урилишини истамайман, ваъда берган экансиз, майли, шаръий никоҳ ўқитиб яшанг, розиман”, дедим. Аммо эрим 9 йилдирки, ўша аёлникида яшайди. Ўғилларим улғайиб “Онажон дадам билан ажрашинг, бундай яшаб ўзингизни қийнаманг”, деб айтишаяпти. Яқинда саломатлигим ёмонлашиб, шифокорга учрашгандим, турмуш ўртоғим билан эр-хотинлик муносабатларимиз яхши эмаслиги учун хасталикка чалинганимни айтишди. Фарзандларимнинг отасига “Бир ойда бир марта уйга келинг” десам, “Сабр қилинг” деган жавобни эшитаман. Ташқаридан қараганда, жуда бахтли кўринсам-да, ўзимдан ўтганини ўзим билиб турибман. Шу пайтгача эримнинг кўзига тик қарамадим, барига сабр қилиб келдим. Хўжайинимни оилага қайтаришни истайман. Нима қилай?\nРуҳшунос: — Кундошликка розилик билдирган кунингизданоқ эрингизни бошқа аёлга қўш-қўллаб топшириб қўйгансиз. Ахир хотинининг “оқ фотиҳа”сини олган ҳеч бир эркакнинг бу ишдан виждони қийналмайди. Бошини баланд қилиб, кўкрагини кериб юраверади. Сиз эса барига сабр қилиб, уни қайтаришга умид қилиб умрингизни ўтказаяпсиз. Билсангиз, эрингизни ортга қайтаришнинг йўллари бисёр. Фақат бунинг учун шу йўллар давомида у сизга етказган руҳий озорларни даволаш, ўзингизга нисбатан ишончингизни қайта тиклаш лозим. Ана шундан кейингина турмуш ўртоғингизни қайтариш усуллари ҳақида бош қотирсангиз бўлади. Агар эрингиз сиз ва фарзандларингизни таъминлаб қўйган экан, маслаҳатим, қалбингиздаги оғриқларни чиқариб юбориш устида ишланг.\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Дунёнинг энг ночор болалари


Нима учун ўзбек армияси Россиянинг “Тайфун” зирҳли автомобилларини танлади - 23.12.2019, Sputnik Ўзбекистон\nНима учун ўзбек армияси Россиянинг “Тайфун” зирҳли автомобилларини танлади\nМарказий Осиёда халқаро террорчиликка қарши кураш эпимаркази “шамол таъсирида сузмоқда”, минтақада Ўзбекистон энг кучли ҳарбий салоҳиятга эга. 23.12.2019, Sputnik Ўзбекистон\n15:38 23.12.2019 (янгиланди: 18:16 25.12.2019)\n© © Фото : пресс-служба "Ремдизеля"Бронеавтомобиль К 53949 "Тайфун". Архивное фото\n© © Фото : пресс-служба "Ремдизеля"\nМарказий Осиёда халқаро террорчиликка қарши кураш эпимаркази “шамол таъсирида сузмоқда”, минтақада Ўзбекистон энг кучли ҳарбий салоҳиятга эга.\nМураккаб геосиёсий вазият хавфсизликни мустаҳкамлаш соҳасида янги ҳаракатларни талаб қилмоқда. Москва Тошкентга миллий куч тузилмаларини замонавий қурол-яроғ ва ҳарбий техника билан таъминлашда ёрдам бермоқда.\n“Тайфун” зирҳли автомобиль Ўзбекистон армиясига қандай афзалликни беради\n29 Октябр 2019, 17:07\nАмерика техникасини узоқ вақт давомида ва пухта солиштиришдан сўнг, Ўзбекистон Россиянинг "Тайфун" зирҳли автомашиналарини қуролланиш таркибига қабул қилди.\nМосква ва Тошкент октябрда К53949 "Тайфун" зирҳли машиналарни катта партиясини етказиб бериш тўғрисида шартнома имзолади.\nЯнги қуролларнинг биринчи партиясини Ўзбекистон Қуролли Кучларининг Жануби-Ғарбий Махсус ҳарбий округи бўлинмалари қабул қилди.\nБундан аввал ўзбек ҳарбийлари АҚШда ишлаб чиқарилган 300 дан ортиқ зирҳли техникасини эксплуатация қилганди.\nАмерикаликлар ушбу ишлатилган техникани Excess Defense Articles армия ортиқча мол-мулкини йўқотиш дастури доирасида (Тошкент етказиб бериш харажатларини тўлаган) ўзбек ҳарбий хизматчиларига совға қилишди.\nАмерикалик машиналар армияда ўзини яхши намоён қилди (фойдаланиш давом этмоқда) ва шунга қарамай, Россия янги техникаси кўп жиҳатдан устунликни намойиш этдилар.\nOshkosh, Navistar International, Spartan Motors ва BAE Systems фирма-ишлаб чиқарувчилари "Ремдизель" (Набережние Челни шаҳри) фирмасига имкониятни бой берди.\n"Тайфун"ни сотиб олишнинг учун асосий сабаблар - тоғларда юқори транспорт ҳаракатчанлик, таъмирлаш мумкинлиги ва эҳтиёт қисмлари етарли даражада бўлганлиги.\n"Тайфун" лойиҳаси ўнлаб тадқиқот лойиҳалари ва армиянинг XXI-асрнинг зирҳли машинасига бўлган асосий талабларини (тезлик, куч, экипаж ва жиҳозларни ўқлардан, мина ва снаряд парчаларидан ишончли ҳимоя қилиш) ўзида мужассам этган.\nЗирҳли машина оғирлиги 8 килограммгача тротил эквивалентидаги (паст ва ғилдирак остида) портлашга бардош бера олади.\nЎзбекистон “Тайфун” зирҳли автомобиллари йирик партиясини сотиб олди\n29 Октябр 2019, 10:34\nКонструкциясида керамик элементлар билан бирлаштирилган зирҳ ишлатилган, кабинанинг олд томони 30 мм снарядга бардош беради. Машинанинг пастки қисми V шаклига эга - мина зарба тўлқинини ён томонларга тарқатиш учун.\nКонструкцияда юқори технологияли ускуна ва қуроллар билан жиҳозланган (бортли ахборот тизими, инқилобий намунадаги двигател, автоматик узатиш, гидропневматик алоҳида подвестка).\n"Тайфун" жуда яхши жанговар ва эксплуатация хусусиятларга эга, юқори тезликда (соатига 80 км гача), ҳатто ўтиш мумкин бўлмаган йўлларда ҳам ҳаракатланиши мумкин. Бурчаги 23º гача ва чуқурлиги 1,75 метргача бўлган қияликлар тўсқинлик қилмайди (ҳайдовчи белигача сувда бўлса ҳам, двигател тўхтамайди). Россияда "Тайфун" миналардан ҳимояланган транспорт воситаларининг бир нечта модификациялари ишлаб чиқарилади: уч қобиқли К-63968, рамкали икки қобиқли К-53949 (Ўзбекистон буюртма қилган) ва К-4368 модели.\nМасалан, "Тайфун-К" – КамАЗа шассидаги зирҳли автомобил ҳисобланади, у жанг майдонига 16 нафаргача ҳарбий хизматчини олиб бориши мумкин.\n"Тайфун-У" (Урал автозаводида ишлаб чиқарилади) машинасидан разведка, штаб-қўмондонлик машинаси (алоқа ва радиоэлектрон жанг) ёки муҳандислик, радиоцион, кимё ва биологик разведка олиб бориш ишларида фойдаланиш мумкин.\nКўпгина ўриндиқлар машина шифтига ёки миналарга қарши таянчларга маҳкамланган (портлаш вақтида шикастланишни камайтириш учун).\nАҚШдан Ўзбекистонга умумий ҳисобда Oshkosh ишлаб чиқарган 159 та M-ATV, MAXXPRO PLUS Navistar International 50 та, Spartan Motors компаниясидан 50 та COUGAR ҳамда BAE Systems дан 50 та RG33L тақдим этилган. Совға мутлақо ўз фойдасини кўзламаган деб бўлмайди.\n20 Декабр 2019, 19:20\nШундай қилиб, Пентагон эски техникадан қутулади (утилизацияда иқтисод қилади) ва шерикларнинг АҚШ ҳарбий-саноат комплексига қарамлигини келтириб чиқаради.\nАмерика Қўшма Штатлари Ўзбекистонга ҳарбий техника етказиб бериш диверсификациясини қайтаришга ҳаракат қилди.\n“Ўзбекистон АҚШга сотиб олишга қизиқиш билдирган асбоб-ускуналар ва тизимларнинг рўйхатини тақдим этди. Ушбу қизиқиш Ўзбекистонни Россия қуролларини сотиб олишдан ҳимоя қилиш ва муносабатларимизни мустаҳкамлаш учун ноёб имкониятдир”, - дейилган Сенатнинг Марказий қўмондонлиги АҚШ Қуролли Кучлари Марказий қўмондонлиги баёнотида.\nБу баёнотдан 7 ой ўтгач, Ўзбекистон “Тайфун” зирҳли техникасини қабул қилди, деб ёзади Военное.рф нашри. Россия мудофаа технологиясининг устунлиги АҚШ режаларини охиригача рўёбга чиқаришга имкон бермади.\nБундан ташқари, 2019 йилда Тошкент Россиянинг БТР-82А ва “Тигр” зирҳли техникани (Ми-35М 12 дона вертолёт ва радиоалоқа станцияларни ҳисобламаганда) сотиб олди.\nМосква глобал қурол бозорига етказиб бериш хажмларини кўпайтирмоқда - сўнгги йилларда экспорт 15 миллиард долларга яқинлашди ва буюртма портфелининг умумий ҳажми 54 миллиард долларга етди.\nМижоз ҳудудида Россия томонидан мудофаа маҳсулотлари ишлаб чиқаришни маҳаллийлаштириш концепцияси муваффақиятга ҳисса қўшмоқда. Эҳтимол, тез орада Ўзбекистонда “Тайфон”ларни ишлаб чиқариш саноати пайдо бўлиши мумкин.


Эмилиано Сала учган самолёт топилди 14-10-2021, 21:04 | Zamin.uz\n11:57 / 04.02.2019\nЭмилиано Сала учган самолёт топилди!\nБир неча кун аввал ғойиб бўлган ҳаво кемаси топилганлиги ҳақида тасдиқловчи маълумот бор.\n«Кардифф Сити»га ўтган, лекин ҳали бирор марта янги жамоаси шарафини ҳимоя қилишга улгурмаган Эмилиано Сала ҳақида хабар тарқалди. Аниқланишича, ҳалокатга учраган самолёт топилган ва бу ҳақда Саланинг оила аъзоларига маълум қилинган.\nҚутқарув хизмати Сала ва учувчининг тирик эканлигига ишониш қийин деб ҳисобламоқда. Кузатувчиларнинг маълумот беришига қараганда, ҳаво кемаси сувга қулаган. Совуқ даражали сув ҳарорати сабабли уларнинг тирик қолиши иложсиз дея таъкидлаб ўтилган.\nҲали расман тасдиқланмаган бўлса-да, Саланинг тирик эмаслиги ойдинлашиб бормоқда.\nЭслатиб ўтамиз, аргентиналик 29 январь куни «Кардифф» сафида «Арсенал»га қарши ўйнаши керак эди. Аммо, «Нант» жамоасидан кетган кунининг эртасига Сала ўтирган хусусий самолёт Норманд ороллари яқиинига қулади ва ўшандан бери қидирув ишлари давом этиб келаётганди.\nЯнгиликлар » Дунё » Эмилиано Сала учган самолёт топилди!


Хитойлик олимлар коронавирус келиб чиқиши мумкин бўлган жойни аниқлашди - 26.03.2020, Sputnik Ўзбекистон\nХитойлик 2 нафар биолог олимлар коронавирус тарқалиши қаердан бошланганини хабар қилишди. Улар айтишига қараганда вирус денгиз маҳсулотлари бозоридан келиб... 26.03.2020, Sputnik Ўзбекистон\n18:08 26.03.2020 (янгиланди: 22:30 26.03.2020)\n© Sputnik / Анна Раткогло / Фотобанкка ўтишРаспространение коронавируса нового типа в Китае\nТОШКЕНТ, 26 мар - Sputnik. Хитойлик икки нафар биолог олимлар Ботао Сяо ва Лей Сяо коронавирус ҳақиқатда келиб чиқиши мумкин бўлган жойни аниқлашди. Уларнинг хулосасига кўра, вирус денгиз маҳсулотлари бозорида эмас, балким бозор яқинида жойлашган илмий лабораториядан келиб чиққан бўлиши мумкин.\nШунингдек биологлар айтишига қараганда, Ухандаги бозордан 12 км масофада Ухан вирусология институтига тегишли бўлган яна бир лаборатория. У ерда 2002-2003 йилларда эпидемияга айланган атипик пневмония вируси SARS-CoV билан тажрибалар ўтказилган ва ушбу вируснинг янги турини етиштиришган. Биологлар айтишига кўра, ушбу янги вирус эҳтиётсизлик оқибатида лабораториядан чиқиб кетган бўлиши мумкин.


Антон Чехов. Бахт (ҳикоя) | www.ziyouz.uz\nБош саҳифа Жаҳон насри онлайн антологиясиАнтон Чехов (1860-1904; Россия)Антон Чехов. Бахт (ҳикоя)\nЯ. П. Полонскийга бағишлайман\nЧўлдаги катта йўл ёқасида қўй суруви тунаб қолган, уни икки чўпон қўриқлаб ётар эди. Улардан бири саксон ёшга кирган, кемшик, юзлари титраб турган чол, тирсагини чанг босган отқулоқ баргига тираб, йўл еқасида қорнини ерга бериб ётар эди; иккинчиси қошлари қалин, ҳали мўйлови чиқмаган, устига қоп қилинадиган сийрак матадан кўйлак кийган ёш йигит, қўлларини боши остига қўйиб чалқанча ётар эди ва қоқ тепасида чўзилиб кетган Сомон йўлига ва милтиллаб турган юлдузларга қараб ётар эди.\nЧўпонлар ёлғиз эмасдилар. Улардан бир сажин нарида, йўлни чулғаб олган ғира-шира ичида, эгарлоқлик от қорайиб кўринар, унинг ёнида эгарга суяниб, катта этик ва калта камзул кийган бир киши турарди, афтидан у, хўжайинининг отлиқ қоровулига ўхшар эди. Унинг тик ва ҳаракатсиз қоматига, қилиғига, чўпонларга ва отга қилган муомаласига қараганда, бу ўз қадр-қимматини билган мулоҳазали, жиддий бир одам эди, ҳатто қоронғида ҳам ўзининг ҳарбийча тутиши, хўжайинлар ва гумашталар билан доим муомалада ҳосил қилинадиган улуғ сифат илтифот ифодаси кўриниб турар эди.\nҚўйлар уйқуда эди. Осмоннинг шарқини қоплаб ола бошлаган шафақнинг кулранг нурида, ҳар жой-ҳар жойда бедор қўйларнинг қораси кўринади; улар бошларини қуйи солиб, ўйга толгандек турарди. Уларнинг фақат кенг чўл-у осмон, тун-у кун тўғрисидаги тасаввурларидан ҳосил бўлган оғир ва узундан-узоқ ўйлари, эҳтимол, уларнинг ўзнни ҳам эзиб, шалайим қилиб ташлагандай эди; улар қаққайиб қотиб қолганликларидан бегона киши борлигини ҳам, итларнинг безовталигини ҳам сезмасдилар.\nҚоронғи ва дим ҳавода бир зайил товуш эшитилардики, чўлдаги ёз кечалари доим шундай бўлади; чирилдоқлар, беданалар тинмай сайрар, сурувдан бир чақиримча наридаги жарликда — сой ичидаги толзорда булбулчалар оҳистагина нола қилар эди.\nОтлиқ қоровул тамаки чекмоқ учун чўпонлардан ўт сўрагани тўхтаган эди. У трубкасини ёндириб, индамай батамом чекиб бўлади, сўнгра чурқ этмай эгарга суянганича ўйланиб қолди. Ёш чўпон унга парво ҳам қилмади; у ҳамон осмонга қараб ётар эди, чол эса қоровулга узоқ тикилиб туриб сўради:\n— Макаров мулкидаги Пантелей эмасмисан?\n— Ҳа, шундай, — деб жавоб қилди қоровул.\n— Ҳаҳ-ҳа. Танимабман — бой бўласан. Қайдан келяпсан?\n— Ковили еридан.\n— Узоқдан экан-да. Ерни тенг шерикликка беряпсизми?\n— Ҳар хил. Тенг шерикка ҳам, ижарага ҳам, полиз экинларига ҳам. Аслини суриштирсанг, мен тегирмонга бориб келяпман.\nСарғиш, жунлари ҳурпайган, кўз ва тумшуғини жун босган қари овчарка бегонага гўё бепарво бўлгандек, отнинг теварагидан уч марта айланиб ўтди, кейин бирдан хириллаб, ириллаганича отлиқ қоровулнинг орқасидан югуриб қолди, бошқа итлар ҳам қараб туролмай, ҳар томондан югуришиб келдилар.\nЧол тирсагига таяниб кўтарилганича:\n— Тур кет, лаънати! Ҳу қорнинг ёрилиб ўлсин баччағар! — деди.\nИтлар жим бўлгач, чол яна бояги вазиятига келиб салмоқлаб деди:\n— Худди Вознесение ҳайити куни Ефим Женя Кавилида қазо қилган. Тунда бундай одамнинг номини тилга олиш ҳам гуноҳ бўлади, ярамас чол эди. Эшитган чиқарсан?\n— Ефим Жменя Степка темирчининг амакиси бўлади Бутун атроф уни билади. Бай-бай, лаънати одам эди! Мен уни олтмиш йилдан, бери, французларни қувган подшо Александрни Таганрогдан аравада Москвага олиб жўнашган вақтдан бери биламан. Биз иккимиз подшонинг ўлигини кутиб олишга чиққан эдик, у вақтда катта йўл Бахмутга бормай, Есауловкадан Горадишчага борар эди, ҳозирги Ковилида ола тўғоноқлар ин қўйган эди — ҳар қадамда ола тўғоноқ ини кўринарди. Ўшандаям мен Жменянинг фалокат босган одамлигини, жин чалганини билган эдим. Билишимча, деҳқон тоифасидан бўлган бир одам индамай юриб, кампирларнинг расми-русми билан шуғулланса, яна бунинг устига сўққа бош бўлиб яшаса, ундан яхшилик чиқмайди; Ефимка бўлса ёшлигидан индамас бўлиб, кишига хўмрайиб қарар, товуқ олдида қанот ёйиб турган хўрозга ўхшар эди. Унинг черковга бориб ибодат қиладиган, ё кўчада ёш-яланглар билан ўйнайдиган, ёки қовоқхоналарга кириб юрадиган одати йўқ эди, аксари у ёлғиз ўтирар ё эса кампирлар билан пичир-пичир қиларди. Ёш бўлса ҳам асаларичиларга, ёки полизчига ишга ёлланар эди. Баъзан, яхши одамлар унинг полизига келса, тарвуз-қовунлари ҳуштак чалиб ётар экан. Бир куни у одамлар олдида бир чўртан балиқ тутиб олганида, балиқ хахолаб кулиб юборган.\n— Рост, шунақа бўлади, — деди Пантелей.\nЁш чўпон бир ёнбошига ағдарилиб, қора қошларини чимириб, чолга синчиклаб қаради.\n— Тарвузнинг ҳуштак чалганини ўзинг эшитганмисан? — деб сўради.\n— Эшитишга-ку эшитганим йўқ, худо сақласин, деб чуқур нафас олди чол, — одамлардан эшитганман. Ажаб эмаски, агар ажина истаса тош орасида ҳам ҳуштагини чалаверади. Озодлик олдидан биз томонда уч кеча-ю уч кундуз катта бир тош гувиллаб турди. Ўз қулоғим билан эшитганман. Чўртон балиқнинг кулганига сабаб шуки, Жменя балиқ ўрнига ажинани тутиб олган.\nЧол ниманидир эслади. У ирғиб чўккалаб олди, худди совуқдан жунжиган кишидай асабий бир ҳолатда қўлларини енглари ичига олиб, хотинлардай бидирлаб:\n— Ё худовандо ўз паноҳингда асрагин! — деди. — Бир куни сой ёкалаб Новопавловкага кетаётган эдим. Момақалдироқ бошланиб, бирам бўрон кўтарилдики, парвардигорнинг ўзи асрасин… Жоним борича чопиб кетаётган эдим, қарасам, энди гуллаган тиканакзор орасида оппоқ бир ҳўкиз келяпти. Кимники бўлди экан бу ҳўкиз деб ўйлайман. Бу ерда нима қилиб тентираб юрибди экан? Ўзи юриб келяпти, думини силкиб, мў-ў дейди. Хоҳ ишонинг, хоҳ ишонманг, оғайнилар, уни қувиб етиб борсам, у ҳўкиз эмас, Жменя экан. Ё алҳазар! Мен бир чўқиниб олдим, у бўлса менга бақрайиб қараб, пичирлайди. Қўрқиб, ўтакам ёрилай деди! Бирга кетдик, унга бир нарса дегани тилим бормайди, — чақмоқ чақиб, осмон гулдирайди, толлар сув бетига энгашади, бирдан қарасам, тил тортмай ўлай, йўлни кесиб қуён чопиб ўтди… Югуриб кетаётиб тўхтаб, худди одамдай: «Ҳорманглар, деҳқонлар!» деди.\nЯна отнинг атрофидан айланиб ўтган беўхшов итга қараб чол: «Кет, йўқол, лаънати! Жонинг чиққур!» деди.\nОтлиқ қоровул ҳамон эгарга суяниб қотиб қолганича:\n— Шунақа бўлади, — деди. Бу сўзларни у хаёлчан одамлардек секин дўриллаб гапирди.\nЧуқур ўйга толиб, қатъий ишонган ҳолда:\n— Шунақа бўлади, — деб такрорлаб қўйди яна.\nЧол энди бир оз ҳовуридан тушиб, сўзида давом этди:\n— Баччағар, ўлакса чол эди! Озодликдан беш йил кейин одамлар уни маҳкамада хўб савалашди; яъни у, масалан, ўз ёмонлигини кўрсатиш учун бутун Ковилига бўғма касалини тарқатди. Ўша пайтда халойиқ худди вабо теккандек ёпасига қирилди…\nЁш чўпон бир оз жим тургач:\n— У қандай қилиб касал тарқатди? — деб сўради.\n— Қанақалиги маълум. Бунда фаросатнинг ҳожати йўқ, хоҳласа бўлди. Жменя одамларни заҳарли қора илон мойи билан нобуд қилди. Бу шунақа балоки, мойнинг ўзидан эмас, ҳатто ҳидидан ҳам одам қирилади.\n— Рост айтасан, — деб маъқуллади Пантелей.\n— Ўшанда йигитлар уни ўлдиришмоқчи бўлган эди, лекин чоллар йўл бермади. Уни ўлдириш чакки бўлар эди; у хазина кўмилган жойни билар эди. Ундан бошқа ҳеч ким билмас эди. Бундаги дафиналар тилсимланган, топсанг ҳам кўзингга кўринмайди, у бўлса кўрарди. Сой ёқалаб ёки ўрмон ичидан кетаётганида бута ёки тошлар орасида олов кўринар эди. Худди олтингугурт сингари бўлиб ёнар эди. Мен ҳам ўз кўзим билан кўрганман. Жменя хазина кўмилган жойни топиб беради ёки ўзи қазиб олади деб кутдилар, у эса худди қизғанчиқ итдек ўзи ҳам емади, бировга ҳам бермади, шу куйича ўлиб кетди: ўзи ҳам қазиб олмади, одамларга ҳам кўрсатмади.\nОтлиқ қоровул трубкасини тутатди, шопдай мўйлаби ва катта қирра буруни бирдан ёришиб кетди. Трубкасидан лоп этиб чиққан ёруғ қўлидан шапкасига ўтди, кейин эгардан отнинг сағрисига кўчиб, қулоғи ёнида — ёлда ғойиб бўлди…\n— Бу жойларда хазина кўп, — деб қўйди у.\nУ аста чўзилиб, атрофига қарайди, оқариб келаётган шарққа тикилиб туриб:\n— Хазина бўлиши керак, — деди.\n— Нимасини айтасиз, — деб уҳ тортди чол. дамма аломатлардан маълумки, бор, лекин кавлаб оладигаш киши йўқ. Асл жойини ҳеч ким билмайди, шу тобгача ҳамма хазина тилсимланган деявер. Уни топиб кўрмоқ учун дуо тумор керак, туморсиз ҳеч иш чиқара олмайсан, йигит. Жменянинг дуо тумори бор эди, уни у кал ҳаромидан олиб бўлармиди? Хазина бировга тегмасин деб, у туморини яшириб тақиб юрар эди.\nЁш чўпон судралиб чолга томон икки қадам яқинлашди, муштларини жағига тираб, чолга тикилиб қолди. Унинг қора кўзларида ёш болаларга хос қўрқув ва қизиқсиниш ифодаси порлаб кетди, ғира-ширада унинг ёш ва дағал башараси чўзилиб кетгандай бўлди. У астойдил қулоқ солар эди.\nЧол давом этиб:\n— Китобларда ҳам, шу ерда хазина кўплиги ёзилган, — деди. — Бунга шак келтириб бўлармиди. Новопавловлик бир кекса солдатга Ивановкада бир васиқа кўрсатганлар. Ўша жойи ҳам, қанча пуд олтин борлиги ҳам, қанақа идишдалиги ҳам ёзилган экан; шу васиқага қараб хазинани аллақачон топишар эди-ю, бироқ тилсимланган, ёндашиб бўлмайди.\n— Нима учун ёндашиб бўлмайди, бува? — деб суради ёш чўпон.\n— Бир сабаби бўлса керак, солдат айтмади. Тилсимланган… тумор даркор.\nЧол гўё ўткинчининг олдида ўз юрагини бўшатаётгандай жуда берилиб гапирар эди. У тез ва кўп гапиришга одатланмаганидан минғирлаб, дудуқланиб гапирарди, ўз нутқидаги камчиликни сезиб; боши, қўллари ва ориқ елкаларини ўйнатиб, ўз гапини бежамоқчи бўлади; ҳар ҳаракатда унинг қопдан қилинган кўйлаги ғижимланиб, елкасига чиқиб кетар, офтобдан ва қартайганликдан қорайган умуртқасини яланғочлаб қўяр эди. У кўйлагини тортиб қўяр, кўйлак яна дарров юқорига чиқиб кетаверар эди.\nНиҳоят, чол гўё бебош кўйлаги дастидан тоқати тоқ бўлганидан, сапчиб туради ва хафа бўлиб гапирди:\n— Бахт бор-у, лекин ерга кўмилганидан кейин ундан нима наф? Бу хазина ҳеч фойдасиз, худди бир тезакдек беҳуда йўқ бўлиб кетади? Бахт кўп, шундай кўпки, йигит, у бутун туманга етади, лекин уни ҳеч бир зот кўрмайди! Хўжайинлар у хазинани кавлаб олгунча ёки пошшолик тортиб олгунча одамлар кутиб ўтираберадилар. Хўжайинлар тепаликларни қазишга тушдилар… Ҳидини билиб қолибдилар! Улар деҳқонларнинг бахтига ҳасад қиладилар! Пошшоликнинг ҳам ақли бор! Қонунда шундай битилганки, бирор деҳқон хазина топса, обориб улуғларга топширсин деб, лекин барибир, бу бўлмаган гап. Ҳалво деган билан оғиз чучимайди!\nЧол заҳарханда қилиб кулиб ерга ўтирди. Отлиқ қоровул чолнинг гапига диққат билан қулоқ солар ва маъқуллар эди, бироқ юз ифодаси ва жим туришдан чолнинг ҳамма гапи унинг учун янгилик эмаслиги, бу нарсалар устида кўп ўйлагани ва чолдан кўра кўпроқ нарса билгани кўриниб турар эди.\nЧол хижолат тортгандай қашиниб:\n— Ростини айтсам, мен умримда ўн мартача бахт излаб кўрдим. Бор жойларидан қидирдим, билсангиз, нуқул тилсимга дуч келдим. Отам ҳам қидирган, акам ҳам қидирган — ҳеч балони топиша олмаган, шундай қилиб, бахт топа олмай ўлиб кетганлар. Раҳматлик акам Ильяга бир монах Таганрогдаги қалъада бир жойда уч тош орасида хазина борлигини, бу хазина тилсимланганини айтган; ўша маҳалда, эс-эс биламан, ўттиз саккизинчи йилда — Матвеев Курганда бир армани ўтган, у тумор сотар экан. Илья тумор сотиб олиб, икки йигит билан бирга Таганрогга борган. Акам қалъадаги хазина бор жойга етиб борса, ўша жойда милтиқ кўтарган бир солдат турган эмиш.\nЧўлнинг сокин ҳавосини кесиб бир овоз янгради. Йироқда нимадир тошга қаттиқ урилиб, гувуллаб кетди. Чўлда унинг тах-тах-тах-тах этган овози тарқалди. Товуш тингандан кейин, чол қимир этмай бепарво турган Пантелейга савол назари билан қаради.\n— Шахтада ёғоч челак узилиб тушди, — деди ёш йигит ўйлаб туриб.\nТонг ёриша бошлади. Сомон йўли оқариб, қор сйнгари аста-секин эриб, ўз шаклини йўқотди. Осмон қоронғулашиб, хиралашди, бу вақтда ҳавонинг очиқлиги ҳам, булут қоплагани ҳам билинмайди. Фақат шарқ томондан ялтироқ йўл-йўл уфққа ва онда-сонда милтиллаб турган юлдузларга қараб, нима гаплигини пайқаб бўлади.\nЭрталабки илк шабада қоқ гул ва бултурги бурган ўтларнинг пояларини аста қимирлатиб, унсиз, йўл бўйлаб елиб кетди.\nОтлиқ соқчи хаёлдан ўзига келиб, бош ирғаб қўйди. Қўллари билан эгарни бир силкитиб, айилни ушлаб кўрди, гўё отга минишга ботинмади, яна хаёлга чўмди.\n— Шундоқ, — деди у, — тирсагинг яқин бўлсаям оғзинг етмайди… Бахт бор-ку, лекин уни излашга ақл йўқ.\nШундай деб у, чўпонларга ўгирилиб қаради. Унинг жиддий чеҳрасидан ноумид кишндай хафалик ва маъюслик акс этарди.\nУ чап оёғини узангига олар экан, чўзиб:\n— Шундоқ, киши бахтнинг нималигини кўролмай ўлиб кетади… Ёшроқлар кўрар-у, биз буни кўрмай, орзумизга етолмай кетамиз.\nУ ўзининг узун ва шудринг босган мўйловини силаб, отга зилдек бўлиб миниб олди. Гўё бир нарсани эсидан чиқарган ёки фикрини айтиб тугатмаган кишидай кўзларини қисиб узоқларга қаради. Йироқларда, кўкиш ранг билан қўшилиб кетгаи тепаликларда ҳеч нарса қимир этмас эди; уфқда ва чексиз чўлда қад кўтариб турган қоровулхона ва мозор тепалари аллақандай ҳайбатли ва мурдадек кўринарди; уларнинг ҳаракатсизлиги ва унсизлигида асрларнинг ҳиди келар, одамга лоқайдлиги сезилиб турарди; яна минг йиллар ўтар, миллиард одамлар ўлиб кетар, улар ўлганларга ачинмай, тирикларга қизиқмай қандай турган бўлсалар шундай турарлар. Уларнинг нима учун турганини, остларида чўлнинг қандай сирини яшириб ётганларини ҳеч зот билмайди.\nУйғонган гўнг қарғалар индамай, ер бағирлаб якка-якка учиб юрарди, на бу узоқ яшовчи қушларнинг секингина учишида, на ҳар куни бир хилда такрорланиб турадиган тонг пайтида ва на бепоён чўлда — ҳеч нарсада бирор маъно кўринмас эди. Отлиқ қоровул мийиғида кулиб, деди:\n— Э худо, қандай кенглик-а! Қани бориб бахтни топиб кўр-чи! Шу ерда, — товушини пасайтириб, чеҳраси жиддий қиёфада сўзида давом этди, — шу ерда икки жойда хазина кўмилгани маълум. Хўжайинлар бундан хабарсиз, кекса мужиклар, айниқса, солдатлар аниғини билади. Шу ерда, ана шу тепа орқасида (қоровул қамчиси билан бир томонни кўрсатди) бир вақтлар қароқчилар олтин ортган карвонни босганлар; бу олтинни ўша вақтда Воронежда флот қурдираётган император Пётрга Петербургдан олиб кетаётган эканлар. Қароқчилар карвонни қириб ташлаб олтинни ерга кўмганлар, кейин ўзлари ҳам топа олмаганлар. Бошқа бир хазинани ўзимизнинг Дон казаклари кўмиб яширганлар. Ўн иккинчи йилда улар французларни талаб, ҳар хил беҳисоб мол, кумуш ва олтин қўлга туширганлар. Уйларига қайтаётганда йўлда, бошлиқлар ҳамма олтин ва кумушларини тортиб олиб қўймоқчи бўлганини эшитиб қолганлар. Бу мол-у дунёни у азаматлар, бекорга бошлиқларга бергандан кўра, ҳеч бўлмаса болаларимизга қолар деб ерга кўмиб юборганлар, лекин қаерга кўмганлари номаълум.\nЧол қовоғини солиб:\n— Мен шу хазиналар тўғрисида эшитганман, — деб пўнғиллади.\n— Ҳа, — деб ўйланиб қолди Пантелей. — Шундоқ…\nОрага жимлик чўкди. Отлиқ қоровул йироқларга ўйчанлик билан назар ташлади, мийиғида кулди, гуё бир нарсани унутган ёки фикрини айтиб тугатмаган кишидай отнинг жиловини силтади. От истар-истамас юриб кетди, юз қадамча бориб Пантелей бошини қаттиқ силкиди, хаёли қочди ва отини қамчилаб, йўртдириб кетди.\nЧўпонлар ёлғиз қолдилар.\n— Бу Пантелей Макаровнинг мулкидан, — деди чол. — Йилда юз эллик олади, хўжайинникида овқатланади. Ўқиган одам…\nУч мингча келадиган қўйлар уйғониб, истар-истамас ярми оёқости бўлган пастак ўтларни чимдий бошладилар. Офтоб ҳали чиқмаган бўлса ҳам, ҳамма тепаликлар ва узоқда булутга ўхшаб кўринган найзалик Савур-Магила аниқ кўриниб турар эди. Агар бу Савур-Магила устига чиқиб қаралса, ундан осмон каби текис ва бепоён яланглик, помешчикларнинг қўрғонлари, немислар ва Молоконларнинг хуторлари, қишлоқлар кўринади; узоқни кўра оладиган қалмоқ эса, ҳатто шаҳарни ва темир йўллардаги поездларни кўра олади. Фақат шу ердан туриб қараганда бу дунёда жимжит чўллар ва кўҳна қўрғонлардан бошқа ерга кўмилган бахт ва қўйларнинг ўйи билан ҳеч қандай иши йўқ бошқа бир ҳаёт борлиги кўринади.\nЧол ёнидаги учи илмоқлик узун таёғини пайпаслаб ўрнидан турди. У жимгина ўйлар эди. Ёш чўпоннинг чеҳрасидан болаларга хос қўрқув ва қизиқсиниш ифодаси ҳали аримаган эди. У эшитган гапларининг таъсири остида бўлиб, янги ҳикоялар эшитишни безовталик билан кутар эди.\nУ ҳам ўз таёғини олиб:\n— Бува, сенинг аканг Илья солдатни нима қипти, — деб сўради.\nЧол бу саволни яхши эшитмади. У ёш йигитга паришонхотир қараб, тамшаниб жавоб қилди:\n— Санька, мен ҳамон Ивановкада солдатга кўрсатилган васиқа тўғрисида ўйлаяпман. Мен Пантелейга айтмадим, хайр майли, ўша васиқада жойи шундай аниқ кўрсатилганки, уни хотин киши ҳам топа олади, биласанми, қайда? Богатая Балочкада, ўзинг билган жарлик — уч дарага ажралиб кетган жойда; худди ўртасидагида.\n— Хўш, кавлаб олмоқчимисан?\n— Бахтимни синаб кўраман.\n— Бува, хазинани топсанг, уни нима қиласан?\n— Менми? — деди чол кулиб, — Ҳм!.. Топсам бўлди, иннайкин… ҳаммага кўрсатиб қўярдим… Ҳм!.. Нима қилишимни ўзим биламан…\nЧол хазинани топгач, уни нима қилишини айтолмади. Бутун умрида бу савол шу тонг пайтида унга биринчи марта берилган бўлса керакки, унинг юзидаги енгилтаклик ва бефарқ ифодага қараб бу савол устида ўйлашнинг ҳожати ҳам йўқ дегандек кўринар эди. Саньканинг бошида ҳайрон қоларлик фикрлар уймалашиб қолди: нима учуи хазинани чолларгина излайди, эрта-индин ўлиши мумкин одамларга ердаги бахтнинг нима ҳожати бор экан? Бироқ Санька бу фикрни савол тарзида ифодалай олмасди, чол ҳам бу саволга нима деб ҳам жавоб қила оларди?\nҒира-шира қоронғилик ичида тўқ қизил баҳанбат қуёш кўринди. Унинг ҳали совуқ ва сербар нурлари шудринг босган ўтлар ичида чўмилиб, чўзилиб ва гўё бу нарса уларни кўнглига урмаганини кўрсатмоқчи бўлгандай, қувноқлик билан ерга ястанар эди. Симоб ранг сувоқ, зангори чучмўма, сариқ шумғия, бўта кўзлар табассум билан қуёш нурини эмиб, яйраб очилиб кетдилар.\nЧол билан Санька ажралишиб, қўй сурувининг икки томонига ўтиб олдилар. Иккови сим ёғочдек, қимир этмай ерга қараб ўйланиб қолдилар. Чол бахт тўғрисида қамон ўйлар, ёш йигит эса тунги суҳбатни эслар эди; уни кераги йўқ ва тушуниб бўлмайдиган бахт эмас, инсон бахтининг хаёлий ва афсонавийлиги қизиқтирар эди.\nЮзтача қўй ҳуркиб кетиб, қўрқув ичида худди сигнал берилгандай сурувдан ажралиб бир томонга қочди. Қўйларнинг узундан-узоқ оғир ўйлари гўё Санькага ҳам бир он кўчгандек, худди улардай қўрқув билан ўзини бир ёққа ташлади; шу топдаёқ ўзига келиб, бақириб юборди:\n— Ҳу, ҳаром ўлгурлар, қутурдингларми, қирилгурлар!\nУзоқ ва жазирама кун ваъда қилган офтоб ерни қиздира бошлагач, тунда қимирлаган ва чириллаган ҳар бир жониворни мудроқ босди. Чол билан Санька, таёқлари қўлда, сурувнинг икки ёғида гўё ибодат қилаётган фақирлар сингари қимир этмай турар ва қаттиқ ўйга толган эдилар. Улар энди бир-бирларини унутган, ҳар қайсиси ўз хаёли билан банд эди. Қўйлар ҳам ўйга толган эди…\nМ. Раҳмонов таржимаси\n← Аввалги Аввалги Муҳаммаджон Холбеков. Бобур ва “Бобурнома” француз шарқшунослиги саҳифаларида\nКейинги → Кейинги: Сайди Умиров. “Бобурнома” — бадиий мақоланависликнинг гўзал намунаси


Эрдўған: “Бир террорчилик ташкилотига бошқасини қўллаб-қувватлаш орқали курашиш мумкин эмас”\n13:09 / 11.03.2017\nТуркия ва Россия бугунги кунга қадар икки томонлама муносабатларни яхшилаш учун муҳим қадамлар қўйишди, деди Туркия президенти Ражаб Тоййиб Эрдўған Россия раҳбари Владимир Путин билан Москвадаги қўшма матбуот анжуманида.\nЭрдўғаннинг таъкидлашича, Москва ва Анқара икки томонлама ўзаро ҳаракатларни чуқурлаштиришга қатъий қарор қилган: “Афсуски, 2015 йилда бизга чуқур оғриқ берган ҳодиса рўй берди. Бу вақтни қўлдан бой беришга сабаб бўлди, бироқ қийинчилик ва фитналарга қарамай биз иродани намойиш этдик ва тўсиқларни енгиб ўтиш учун куч топа олдик”.\n“Россия яқинда Туркияга нисбатан иқтисодий чекловларни бутунлай олиб ташлашини кутмоқдамиз, шунда биз йилига 100 миллиард долларлик маҳсулот айирбошлаш ҳажмига эришишимиз мумкин бўлади”, - дея таъкидлаб ўтди Туркия президенти.\nДавлат раҳбарининг айтишича, инқирозга қадар икки давлат ўртасидаги маҳсулот айирбошлаш ҳажми 38 млрд. долларни ташкил этган бўлса, инқироз даврида бу кўрсаткич 17 млрд. долларгача тушиб кетди.\nТуркия раҳбари Суриядаги можаро ҳақида тўхталиб, Женевадаги тинчлик музокараларида натижага эришиш учун можарода иштирок этаётган томонлар, айниқса, Башар Асад режими вакиллари самимий кайфиятда бўлиши кераклигини айтди.\nШу билан бирга, Эрдўғаннинг таъкидлашича, бир террорчилик ташкилотига бошқасини қўллаб-қувватлаш орқали курашиш мумкин эмаслигини аниқ тушуниш даркор.\n“Туркия – терроризм билан 35 йилдан бери кураш олиб бораётган мамлакат ҳамда ИШИД, PYD, YPG ва Ан-Нусра террорчиларига қарши курашади”, - дея таъкидлаб ўтди Эрдўған.\nДавлат раҳбарининг кўрсатишича, Туркия Россия билан Суриядаги можарони ҳал қилиш йўлида ўзаро ҳаракатларни амалга оширишда давом этади. “Ҳеч ким Суриянинг ҳудудий ва миллий яхлитлигига савол билан қараши керак эмас”, - дея таъкидлаб ўтди у.\nТуркия президентининг таъкидлашича, Анқара Туркия ва Россиянинг Манбиж шаҳрини террорчилардан озод этиш бўйича Халқаро коалиция кучлари билан ҳамкорлиги тарафдори. “Бу Манбиж аҳолисига ўз уйига қайтиш имконини беради. Яъни Анқара Манбижда террорчилик ташкилотлари бўлишига қарши”, - дея аниқлик киритди Эрдўған.\nУнинг сўзларига кўра, кейинги мақсад ИШИД террорчилари томонидан эгаллаб олинган Раққа шаҳри бўлади. “Маълумки, Раққа – ИШИДнинг бош қўрғони. Бизда бор бўлган разведка маълумотига кўра, шаҳарда ИШИДнинг 3 мингга яқин террорчиси мавжуд”, - дея таъкидлаб ўтган президент.\nПрезидент Эрдўған шунингдек Истанбулда вертолёт қулаши натижасида ҳалок бўлганлар оила аъзоларига ҳам таъзия билдирди.\nРоссия Туркия Владимир Путин Ражаб Тоййиб Эрдўған


АҚШ элчихонаси яна олти виждон тутқуни қамоқдан чиқарилганини олқишлади\nОзодликка чиқарилганлардан бири Қудрат Расулов Интернетдан китоб кўчиргани учун қамалган эди.\nҚўшма Штатларнинг Тошкентдаги элчихонаси Ўзбекистонда олти нафар сиёсий маҳбус озод этилганини олқишлади.\n23 ёшида озодликдан маҳрум этилган "Ҳуррият" газетаси собиқ мухбири 16 йилдан сўнг қамоқдан чиқарилди.\n- Қашқадарë вилоятида бизнинг ташкилотда аëллар ҳам жуда актив эди. Ўша Шаҳло Раҳмонова¸ Меҳринисо Ҳамдамовалар Тошкентларга бориб пикетлар ўтказган эди. Улар Тошкентга борганда президент аппаратининг олдида пикетлар ўтказишган. Мана шуларни ҳисобга олиб¸ Ўзбекистон ҳукумати уларга нисбатан сохта айблар билан қамаяпти. Ҳуқуқбон сифатидаги фаолияти учун улар шунақанги репрессияларга учраяпти, -деган эди Абдужалил Бойматов


Асал Орзиева: «bir.uz билан ишдан ажралмаган ҳолда иккинчи касбни эгаллаяпман» | NORMA.UZ\nАсал Орзиева: «bir.uz билан ишдан ажралмаган ҳолда иккинчи касбни эгаллаяпман»\nНамангандаги «Нафис Чарм» МЧЖ кадрлар бўлими инспектори Асал Орзиева бухгалтерлик касбини ўзлаштирмоқда. Вir.uz бухгалтерлар малакасини баҳолаш тизимида «I тоифали бухгалтер-кассир» ихтисослиги бўйича малака имтиҳонини муваффақиятли топшириши у эришган дастлабки натижа бўлди.\n– Асал, касбингизни алмаштиришга қарор қилишингизга нима сабаб бўлди?\n– Бундай қарор қабул қилганим йўқ. Фақатгина касбий билим ва кўникмаларимни кенгайтириб, қўйилган мақсад сари ишонч билан бормоқдаман. Боз устига, bir.uz тизими ёрдамида бўш вақт топган заҳоти шуғулланиш имкони бор. Унда ҳаммаси содда қилиб тушунтирилган. Бухгалтер-кассир ихтисослиги бўйича аттестациядан муваффақиятли ўтганим эришган илк ютуғим бўлди. Шаҳримизда навбатдаги имтиҳон ўтказиладиган куни, 22 декабрда «ҳисоб-китоб счётлари бўйича бухгалтер» ихтисослиги бўйича аттестат олишга уриниб кўраман. У келгусида асқотиши мумкин.\n– Шундай экан, нега «иш ҳақи ва ходимлар билан ҳисоблашиш бўйича бухгалтер» ихтисослигини танламадингиз? У касб фаолиятингизга яқинроқ-ку?\n– Ниятларим улкан. Вir.uz тизимидаги 9 та ихтисосликнинг барчасида ўқиб, аттестат олишга қарор қилганман, ишни энг оддийсидан бошладим. Шу аснода ҳаммасини ўқиб-ўрганиб, бош бухгалтер бўлиб ишлай оламан.\n– Шаҳрингизда бош бухгалтерларга талаб каттами?\n– Малакали мутахассислар ҳар доим ва ҳамма ерда керак деб ўйлайман.\n– Ниятингизга эришганингиз заҳоти ишингизни ўзгартирасизми?\n– Буни вақт кўрсатади, ҳозирча ҳеч нимани мўлжалламаяпман. Айни пайтда ишлаяпман, ўз касбимни севаман. Жамоамиз жуда аҳил. Ўз устимда ишлаш учун ўқияпман. Вазият тақозосига кўра фақат 11 йил мактабда таҳсил олганман. Авиакассада кассир бўлиб ишлаганман, ишлаб чиқариш корхонамизда кадрлар бўлимида иш тажрибаси орттирдим. Доим ишлаб туриб таълим олганман. Бошқача йўсинда ҳам касбий билим орттирмоқчиман: аввал ўқиб, сўнг ишлаб кўрмоқчиман. Ким билсин, эҳтимол ўша пайтга келиб корхонамизга яна битта бухгалтер керак бўлиб қолар. Ишлаб чиқаришимиз тобора ривожланиб бораяпти.\n– Ўтган аттестация имтиҳонида корхонангиздаги бошқа ходимлар ҳам қатнашган эди…\n– Ҳа, иккови ҳам бухгалтериямизда ишлайди. Умиджон Отамирзаев, мен сингари аттестация имтиҳонини муваффақиятли топширди.\n– Буни ким тавсия қилди? Раҳбариятингизми?\n– Йўқ, bir.uz тизими ҳақида бош бухгалтеримиз Марина Александровна Вишневскаядан эшитдик. Мен яна бир ихтисосликни эгаллашни орзу қилаётганим боис шуғулланишга киришдим.\n– Бошлаган ишингизда муваффақият тилайман!


«Garderobe» — Тошкентда бир нечта брендларни бирлаштирган чегирмалар маркази очилди\n15:28 / 03.06.2016\nСобиқ МУМ (ЦУМ) савдо марказининг иккинчи қаватида ҳамёнбоп нархдаги замонавий либослар дўкони очилди.\nДисконт-марказлар ҳеч қачон Тошкентда жуда машҳур бўлмаган. Тошкентликлар илк маротаба бир нечта брендлар жамланган дўконда ўзларини сифатли харидлар билан хурсанд қилишлари мумкин, нархлар кези келганда бозордагидан арзонроқ, сифат даражаси юқори, ўлчовлар билан ҳеч қандай муаммолар бўлмайди.\nДисконт-марказлар — сифатли кийим харидорлари орасида кенг тарқалган дунё тажрибаси. Дисконт-марказлар бир неча ўн йиллар аввал пайдо бўлган, бу ерда жорий мавсумда сотилмай қолган ҳамда омборга жойлаштириш мўлжалланган буюмлар сотилади. Дисконт-марказларда сотиладиган барча товарлар сифати бўйича асосий бренд маҳсулотидан ҳеч ҳам қолишмайди ва улар 70 фоиз чегирма билан сотувга қўйилади.\nGARDEROBE Дисконт — бу кийимлар, ўйинчоқлар ва уй учун керакли жиҳозларни ҳамёнбоп нархларда сотиб олиш мумкин бўлган марказ, бу ерда Colin’s, Cacharel, Koton, KotonKids, BHS, U.S. POLO Assn., Bata, Celio, Morgan, Jennyfer, Pimkie, I am, Etam, YvesRocher, Okaidi, Pablosky, Flormar, Guess ҳамда болалар учун бренд товарлар тақдим этувчи Erkatoy халқаро франчайзинг брендлари намойиш этилган.\n«GARDEROBE» собиқ МУМнинг иккинчи қаватида жойлашган, у 1200 квадрат метр майдонни эгаллайди ва бир неча шартли бўлимларга бўлинади. Харид учун максимал даражада қулайлик яратиш мақсадида дўкон брендлар бўйича эмас, категорияларга қараб бўлинган.\n— Эркаклар бўлими дўконнинг ўнг томонида. Бу ерда классик кийимлар билан бирга casual услубидаги кийимлар ҳам намойиш этилган, жинси кийимлар тақдим этилган JeansFactory алоҳида ажратилган.\n— Пойафзал бўлими. Бўлим аёллар ва эркаклар учун алоҳида ажратилмаган, бу ерда мавсумий кийимлар билан бирга номавсумий кийимлар ҳам намойиш этилган.\n— Аёллар бўлими. Бу ерда ҳар қандай дид ва талабга жавоб берувчи оқшом тўпламлари билан биргаликда casual коллекциялари ҳам жойлаштирилган.\n— Homestore. Уй учун шу йўналиш флагмани BritishHomeStore томонидан тақдим этилган барча товарлар.\n— Ичкийимлар. Харидорларга қулай бўлиши учун Cotton, Etam, BHS ва бошқа брендларнинг ичкийимлари бир бўлимнинг ўзида тўпланган.\n— Болалар бўлими. Болалар кийимларидан ташқари бу ерда Erkatoy ўйинчоқлар дўконидан кичкинтойлар учун "ўйинчоқлар жаннати" яратилган.\nНиҳоят, YvesRocher ва Flormar брендларининг пардоз-андоз маҳсулотларини ўзида жамлаган косметика бўлими. Бу икки бренд мазкур дисконт-марказ учун истисно сифатида хизмат кўрсатади, чунки ушбу бўлимда чегирмалар йўқ. Икки бренд ҳам нафақат ўзининг сифати, балки ҳамёнбоп нархи билан ҳам ном қозонган.\nБарча параметрларга кўра, янги дисконт-марказни шоппингсеварлар учун жаннат деб аташ мумкин, чунки бу ерда ҳар бир оила аъзоси ўзини қизиқтирган бирор нарса топиши аниқ!\nМанзил: Ўзбекистон кўчаси, 17, собиқ МУМ (ЦУМ) савдо маркази 2-қават.\nТелефон: +998(99) 855-55-58


Енгилмас яккакурашчимиз Элёржон Нармурзаев 24 ноябрь куни ринга чиқади\n21 ноябрь, 2017, 16:42\nЖорий йилнинг 24 ноябрь куни Россиянинг Магас шаҳрида аралаш яккакурашлар (ММА) бўйича M-1 Challenge 86 халқаро турнири бўлиб ўтади.\nУшбу жанглар кечасининг асосий қарама-қаршилиги турнирнинг ярим енгил вазн тоифасида Хамхат Далгиев (9-1) ва M-1 Challenge амалдаги чемпионлик камари соҳиби Иван Бухингер (32-5) ўртасида кечади.\nБундан ташқари шоуда яна 11 та жанг ўтказилиши режалаштирилган. Шулардан бирида қўл жанги ва жанговар самбо бўйича Ўзбекистон чемпиони, кикбоксинг бўйича жаҳон чемпионати ғолиби ўзбекистонлик Элёржон Нармурзаев (4-0) ҳам иштирок этади. -77,1 кг вазн тоифасида кечадиган тўқнашувда унга россиялик Александр Бутенко рақиблик қилади.\nЭлёржон Нармурзаев аралаш яккакураш жанглари қоидаси бўйича ўтказилган 4 профессионал жангда қатнашиб, барчасини муддатидан олдин якунлаган.\nМаълумот учун: M-1 Challenge — M-1 Global томонидан ташкил қилинган аралаш яккакурашлар (ММА) бўйича турнирлар серияси. У дастлаб 2008 йили “жамоавий жаҳон чемпионати” сифатида ташкил қилинган. Ўшанда иштирокчи жамоалар саралаш гуруҳларига бўлиниб, айлана тарзда ўзаро тўқнаш келишган ва гуруҳдаги ғолиблар плей-оффда аниқланган. 2010 йилдан бошлаб, серия формати чемпионлик титули учун курашда яккама-якка рақибликка ўзгартирилган.


СБХ / 2020 йил / № 17 / Бухгалтерга ёрдам\nАмалиётда ишлаб чиқариш корхоналари бухгалтерларида қандай қилиб қўшимча маҳсулотлар (қайтариладиган техник чиқиндилар) ҳисобини тўғри юритиш мумкин деган савол юзага келмоқда. Улар тайёр маҳсулот таннархига таъсир кўрсатадими? вuxgalter.uz буни аниқлашда ёрдам беради.\nҚўшимча маҳсулотлар – маҳсулотларни ишлаб чиқариш (ишларни бажариш ёки хизматларни кўрсатиш) чоғида ҳосил бўладиган, бошланғич истеъмолбоплик хусусиятларини тўлиқ ёки қисман йўқотган хом ашё, материаллар ва ярим тайёр маҳсулотларнинг қолдиқлари.\nҚўшимча маҳсулот «бартараф этиб бўлмайдиган» харажатлар туридир. Бу стандарт технологик жараёнда назарда тутилган йўқотишлар бўлиб, уларни четлаб ўтишнинг имкони йўқ.\nМисол учун, норматив калькуляцияга кўра бошланғич хом ашёнинг 100%идан 95% тайёр маҳсулот чиқади. Тайёр маҳсулотга айланмаган хом ашёнинг ана шу 5%и «бартараф этиб бўлмайдиган» харажатлар деб номланади.\nБундай чиқиндиларни иккита гуруҳ: қайтариладиган ва қайтарилмайдиган чиқиндиларга бўлиш мумкин.\nУлар жисмоний шаклга эга бўлмаса (чанг, газ, иссиқлик кўринишида ҳосил бўлса), қайтарилмайдиган чиқиндилар (4-БҲМС, АВ томонидан 17.07.2006 йилда 1595-сон билан рўйхатдан ўтказилган) деб номланади. Бу ҳолда уларни баҳолаш умуман имконсиздир, улар тўлалигича тайёр маҳсулот (хизматлар) таннархига киритилади.\nҚайтариладиган чиқиндилар – хом ашё (материаллар), ярим тайёр маҳсулотлар, иссиқлик берувчи ва бошқа турдаги моддий ресурсларнинг товарлар (ишлар, хизматлар) ишлаб чиқариш жараёнида ҳосил бўлган, бошланғич ресурсларнинг истеъмолбоплик хусусиятларини (кимёвий ёки физик хоссаларини) қисман йўқотган ва шу туфайли харажатлар ошиб кетган (маҳсулот чиқиши камайиб кетган) ҳолда фойдаланиладиган ёки белгиланган мақсади бўйича фойдаланилмайдиган қолдиқлари.\nУшбу қолдиқлар жисмоний шаклга эга бўлиб (қирқмалар, қипиқлар, металл қириндилар), кейинчалик фойдаланиш ёки реализация қилиш учун яроқли бўлса, уларни келгусида корхона балансига кирим қилиш учун эҳтимолий реализация қилиш соф қиймати (кейинги ўринларда – ЭРСҚ) бўйича баҳолаш зарур.\nБунинг учун бозорни таҳлил қилиш ва бундай иккиламчи хом ашё тахминан қанча туришини (ушбу хом ашёнинг фаол бозори бўлса) аниқлаш лозим. Бозордан ахборот топиб бўлмаса, уни ўзингиз баҳоланг. Сўнг қўшимча маҳсулотнинг ЭРСҚни тасдиқлаш учун раҳбар имзоси қўйилган буйруқ чиқаринг.\nҚўшимча (қайтариладиган) чиқиндилар ҳисобини юритишга доир иккита ҳолатни кўриб чиқамиз.\nМисол. Қўшимча (қайтариладиган) чиқиндилардан маҳсулот ишлаб чиқаришда фойдаланиш мумкин бўлганда.\nКомпания полиэтилен пакетлар ишлаб чиқаради. Ишлаб чиқариш технологиясига кўра 100% бошланғич хом ашёдан (полиэтилен) 98% тайёр маҳсулот (полиэтилен пакетлар) чиқади. 2% – қайтариладиган чиқиндилар (эритилган полиэтилен). Келгусида ундан маҳсулот (масалан, юқори сифатли полиэтилен талаб этилмайдиган ахлат пакетлари) ишлаб чиқаришда фойдаланиш мумкин. Бунинг учун чиқиндиларни майдалаш йўли билан қайта ишлаш лозим.\nМарт ойида ишлаб чиқариш учун 12 000 сўмдан 900 кг хом ашё сарфланди. Қуйидаги ҳажмда маҳсулот ва чиқиндилар чиқди: тайёр маҳсулот – 882 кг, қайтариладиган чиқиндилар – 8 кг.\nИшлаб чиқариш учун хом ашё\nсарфланди (12 000 сўмдан 900 кг)\nҚайтариладиган чиқиндилар кирим қилинди (буйруққа кўра 2 000 сўмлик ЭРСҚ бўйича 8 кг) – тайёр\nмаҳсулот таннархини камайтиради\nқайта ишлашга берилди\nМИСОЛ. Қўшимча (қайтариладиган) чиқиндилардан ишлаб чиқаришда фойдаланиб бўлмайди, бироқ уларни реализация қилиш мумкин.\nКомпания матбаа маҳсулотларини ишлаб чиқаради. Босиш жараёнида қайтариладиган қоғоз чиқиндилари ҳосил бўлади. Улардан ишлаб чиқаришда фойдаланиб бўлмайди, бироқ макулатура сифатида реализация қилиш мумкин. Март ойида матбаа маҳсулотлари ишлаб чиқариш учун 1 кг 16 000 сўмдан сотиб олинган 1 000 кг қоғоз сарфланган. Босиш жараёнида 40 кг қоғоз чиқиндилар ҳосил бўлган, уларнинг 1 кг ни 800 сўмдан сотиш мумкин.\nИшлаб чиқариш учун сарфланди (16 000 сўмдан 1 000 кг)\nҚайтариладиган чиқиндилар кирим қилинди (буйруққа кўра 800 сўмлик ЭРСҚ бўйича 40 кг) – тайёр маҳсулот таннархини камайтиради\nҚоғоз чиқиндилар макулатура кўринишида ЭРСҚ бўйича реализация қилинди (молиявий натижа – ноль)\nHilton Tashkent City бош бухгалтери,\nХМҲС ва бошқарув ҳисоби бўйича эксперт,\nCAP, CIPA сертификатлари,\nDipIFR (ACCA) дипломи ва CIMA (P1, P2) дипломи соҳибаси.\n2020-05-06 08:59:12, Гость_абдурауф андижондан:\nА.Толмачёвага! кайтарилмайдиган чикиндиларни чикиндига чикариш микдори хар хил булишини хисобга олиш механизми борми? маиший хизматда кирким метериаллар товар ишлаб чикаришга ишлатилиб юборилади, бу аник.Махаллий саноатда момик пахта ишлаб чикаришда чикинди ахлатга чикарилади ва шунга ухшаш. Аммо бугун уларни кайтарилмайдиган чикиндига чикариш фоизлари микдорини купчилик билмайди. Шуни хисобга олиб бу хакда алохида турлар буйича микдор белгиланиши керак.


Футбол, Қирғизистон чемпионати: сўнги тур натижаларига кўра «Дордой» етакчилик қилмоқда | ҚИРҒИЗИСТОН ЯНГИЛИКЛАРИ\nФутбол, Қирғизистон чемпионати: сўнги тур натижаларига кўра «Дордой» етакчилик қилмоқда\nЧемпионатнинг охирги ўйинларида «Дордой» жамоаси «Алга»ни 4:1 ҳисобида ер тишлатган бўлса, «Алай» клуби эса кутилмаганда «Абдиш-Ата»ни 3:2 ҳисобида мағлуб этди. Ҳозирда турнир жадвалида «Дордой» етакчилик қилаётган бўлса, иккинчи ўринда «Нефтчи» жамоаси бормоқда.\n«Дордой» жамоаси ва «Алга» ўртасидаги ўйиннинг 11 дақиқасида Вадим Харченко рақиб дарвозасини ишғол этди.\nЎйиннинг 5 дақиқасида «Дордой»нинг икки бразилиялик футболчилари Андерсон ва Жанкарло Израэль уюштирган ҳужум ҳам гол билан якунланди.\nУч дақиқадан сўнг Талант Самсалиев жарима тўпидан унумли фойдаланиб ўйин ҳисобини йириклаштирди.\nУчрашувнинг 55 дақиқасида Жанкарлос яна ўша ҳамюрти Андерсон ёрдамида ўйиндаги иккинчи голни ўз ҳисобига ёзиб қўйди.\nБишкекнинг «Алга»си эса ўйиннинг 69 дақиқасидагина рақиб дарвозасига жавоб голи йўллашга ўзларида куч топа олдилар.\nЎйинлар якунига кўра 14 ўйиндан сўнг 32 очко билан «Дородой» жамоаси пешқадамликда давом этмоқда.\n«Алай»нинг кутилмаган ғалабаси\nМазкур ўйинга параллел равишда Қантда турнинг энг қизиқарли ўйини бўлиб ўтди. Унда ўшлик футболчилар майдон эгалари «Абдиш-Ата» жамоаси устидан 3:2 ҳисобда ғалаба қозондилар.\nЭндиликда 14 ўйиндан сўнг «Абдиш-Ата» ҳисобида 24 очко бўлиб, ўз рақиблари Қўчқоротанинг «Нефтчи» жамоасидан 5 очко ортда бормоқда.\n«Нефтчи» АФК Президент кубогида иштирок этаётгани сабаб, чемпионатда иштирок этмаяпти.\nМусобақа жадвалига кўра турнир аввалида 32 очко билан «Дордой» бораётган бўлса, иккинчи ўринда 29 очко билан «Нефтчи» жамоаси бормоқда. Кучли учлик рўйхатини 24 очко билан «Абдыш-Ата» клуби якунламоқда.\nМусобақа аутсайдери мақомини эса 12 очко билан «Алай» клуби эгаллаб турипти.\nШимолнинг яна бир жамоаси «Исик-Кол» эса миллий чемпионатнинг икки ўйинидан кейин молиявий етишмовчиликлар сабаб мусобақани тарк этди.\nЧемпионатнинг финал ўйинлари 24 сетябрдан 16 октябргача давом этади.\nАлга – Абдиш-Ата\nАлай – Дордой\nАбдиш-Ата – Алга\nДордой – Нефтчи\nНефтчи – Абдиш-Ата\nАлга – Дордой\nНефтчи – Алай\nДордой – Абдиш-Ата\nАввалги мақолаҚирғизистон байроғи муаллифлари: бири ўзгартириш тарафдори, бошқаси — бунга қарши.\nНавбатдаги мақолаПрокуратурага ўт қўйишда айбланаётган қорақўллик очлик эълон қилиш ва ўз жонига қасд қилиш билан қўрқитмоқда


Пенcия пули (Ҳаётий ҳикоя) – Mulohaza.uz\nПенcия пули (Ҳаётий ҳикоя)\nОна кичик ўғил билан яшайди. Келини ҳам ўғлига ўхшаган ўқитувчи – иккиси эртаю кеч мактабда. Хайриятки, неваралар бор, зериктиришмайди. Лекин улар ҳам улғайиб қолишди, ўқишда – кўчадан бери келишмайди. Кундузлари кампир ҳовлида ёлғиз қолади. Тезроқ ой охирлашини кутади. Чунки учирма бўлиб кетган фарзандлари уни кўришга келишади.\n– Нафақа олганингизни эшитиб келишади улар, – дейди кенжаси аччиқланиб. – Бир тийин берманг уларга. Ўзингизга ишлатинг.\n– Мен нимамга ҳам ишлатаман, ўғлим, – она ўғлининг асабийлашганидан безовталанади. Муаллимликдан орттиргани – қон босимининг кўтарилишидан ўғли азоб чекишини истамайди.\n– Давлатга ҳам беш кетмадим-да, – ўғил онасига ачиниб тикиларкан, унинг анчадан буён қўли қалтираш дардига йўлиққани диққатини тортади. – Фаррошлик энг оғир касб. Ўттиз йил мактабни тоза-озода тутгансиз. Тайинлаган нафақаси бир бозорликка етмайди.\nОна жавоб бермайди, тўғриси, нима деб жавоб беришни билмайди. Келини, невараларига ўхшаб ўғли ҳам тезроқ кўчага чиқиб кетишини истайди. Гўё ҳозир фарзандларидан бири кириб келади-ю, кенжаси билан жанжаллашиб қоладигандек.\nХайрият, ўғли жойидан қўзғалди. Она ҳам ўрнидан турди. Ўғлини ишга кузатишга ўрганиб қолган.\n– Кузатманг, ойи, бола эмасман-ку, – кенжаси эътироз билдириб, бир дам тўхтади. – Опам келса керак. Нафақангизни мен олганимни айтинг.\nКенжаси айтгандек, опаси эмас, тушга яқин унинг синглиси – қўшни қишлоққа тушган кичик қизи келди. Қўлида гўдаги, кўкракдан сут ичмаскан. Икки бор шишага овқатини тайёрлаб, боласини тинчлантирди. Барибир инжиқлигини қўймади. Зумрашанинг тунда уйқу бермаганидан нолиб, қизи кетишга чоғланди. Онасининг ҳеч нарса илинмагани ажаблантирди уни. Кузатишга чоғланган она кейинчалик қизини кўришга борганида атаганини бермоқчи эди. Лекин қизи боласи учун оладиган овқат жуда қиммат эканидан гап очганди, фикри ўзгарди, тайёрлаб қўйган пулини узатақолди. Қизи ҳар гал ийманарди, бу сафар гина қилгандек бўлиб, пулни олди.\nКатта қизи эртаси куни келди. Келмоқчи эмас экан, укаси «Онамни кўришга эмас, нафақасини олишга борасизлар», деб гап қилибди. Аччиқлангани шундан экан. Укасини оқибатсизликда айблаб, анча кўзёш тўкди. Кейин кампир узатган пулни малол билан олиб, ўрнидан турди.\nТушга яқин онадан хабар олгани тўнғич ўғил келди. Тадбиркорлик оғирлашиб бораётганидан нолиди. Укасига ҳаваси келиши, давлат ўқитувчиларга катта маош тўлаши ҳақида гапирди. Онасининг нафақасига кўз олайтирганини танқид қилиб, укасини қурумсоқликда айблади. Машинаси ёқилғисига пул олиш ёдидан кўтарилганини айтиб, онасининг барча пулини қўлга киритаркан, кетишга шошилди…\nБарча фарзандлари соғ-саломатлигидан хотиржам она хонаси эшигини очиб, салом бериб кирган ўспирин неварасига қаради.\n– Буви, дадам ҳали ойлик олмабди. Бир кило гўштга пул бериб тураркансиз.\nПули йўқлигидан эмас, бир дам олдинги хотиржамлик ўрнига кўнглида уйғонган хавотирдан кампирнинг тилига гап келмади.\nКўрилган : 163\nТест натижалари бўйича апелляция шикояти бериш тартиби қандай?


Ўзбекистон КХТШТга учинчи марта ҳам қўшиладими? | Qalampir.uz\nЎзбекистон КХТШТга учинчи марта ҳам қўшиладими?\nЖамият\t27 Декабрь 2019 16:26 4273\nЎзбекистон Коллектив хавфсизлик тўғрисидаги шартнома ташкилотига (КХТШТ) қата қўшилиши ҳақида ўйлаётгани йўқ. Ўзбекистон Ташқи ишлар вазирининг ўринбосари Илҳом Неъматов РИА Новостига берган интервьюсида шу ҳақда айтиб ўтди.\n“Ҳозир, мен шундай кўряпман, бу борада ҳеч қандай гап-сўз йўқ. Кўриб турганингиздек, Евроосиё иқтисодий иттифоқи бўйича жуда катта гап, катта муҳокамалар бўляпти, турфа фикрлар янграмоқда. ОДКБ бўйича эса ҳозирча ҳеч қандай гап-сўз эшитганим йўқ”, деди Илҳом Неъматов.\nМаълумот учун, Коллектив хавфсизлик тўғрисидаги шартнома 1992 йилда Арманистон, Қозоғистон, Тожикистон, Россия, Қирғизистон ва Ўзбекистон томонидан Тошкентда имзоланган. Шартнома 1994 йил 20 апрелда кучга кирган. Кейинчалик унга Озарбайжон, Грузия, Беларус ҳам қўшилган. 1999 йилда шартномани узайтириш бўйича протоколни Ўзбекистон, Озарбайжон ва Грузиядан ташқари бошқа аъзо давлатлар имзолаган.\n2006 йилда Ўзбекистон КХТШТга қайтиб кирган. Аммо бу аъзолик 2012 йил расмий Тошкентнинг КХТШТга Ўзбекистоннинг аъозилигини тўхтатиш бўйич нота юбориши билан тўхтатилган.\nИлҳом Неъматов КХТШТ\n11 Август 15:00 70320\n11 Август 11:39 69453\n13 Август 11:50 32967\n12 Август 22:32 31373


Таҳоратни бузадиган нарсалар | HikmatNuri\nCategory Archives: Таҳоратни бузадиган нарсалар\nБу категорияда таҳоратни бузадиган нарсалар ҳақидаги фатво ва мақолалар билан танишасиз\nШаҳват ёки шаҳватсиз нигоҳлар таҳоратни бузадими?\nСавол: Шаҳват ёки шаҳватсиз нигоҳлар таҳоратни бузадими?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 10552-1):\nШаҳват ёки шаҳватсиз нигоҳлар таҳоратни бузмайди.\nшаҳватли боқишшаҳватли нигоҳшаҳватсиз нигоҳ\nИт тишласа таҳорат бузиладими?\nСавол: Мен қўйларим билан саҳрода эдим. Бир ит келиб мени қаттиқ тишлаб олса бўладими. Ўша пайтда таҳоратлик эдим. Бу тишлашдан кейин таҳоратим бузиладими? Мен ит тишлаган жойни етти марта ювишим керакми? Менга тушунтириб берсангизлар.\nАллома Абдуллоҳ ибн Абдурраҳмон Жибрин жавоб беради (Фатво: 11):\nБу тишлаш билан таҳорат бузилмайди. Чунки, итнинг тишлаши таҳоратни бузадиган саккиз нарса ичида тилга олинмаган. Бундан ташқари итнинг оғзи теккан жойни ҳам ювиш зарурий эмас. Ювиш – ит ялаган идиш учун, яъни сўлаги теккан бўлса, ворид бўлган. Чунки унинг сўлаги идишга ёпишиб қолган бўлиши мумкин. Тишлаш эса, ичиш ёки ялаш ҳисобланмайди. Шунинг учун тишланган жойни бир марта ювиш кифоядир. Овчилар ит ёрдамида овлашган овларининг тишланган жойларини бир марта ювганларидек, бир марта ювиб қўйилади. Гоҳида ит овни тирноқлари билан ҳам яралаши мумкин. Ўша жойнинг асарини кетказиш учун ҳам бир марта ювиб қўйиш кифоя қилади ва овни ейилаверади.\nТаҳоратимнинг бор-йўқлигидан шубҳадаман\nСавол: Масалан, шом намозини таҳорат олиб ўқисам, ҳуфтон намозининг вақти киргач ҳуфтонни ўша таҳоратим билан ўқимоқчи бўлсам, таҳоратимни бузган ёки бузмаганимни била олмайман. Мен нима қилишим керак?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6895-3):\nАллоҳ таолонинг ўзигагина ҳамду санолар, Расулига ва Расулининиг оиласи ва асҳобларига салавоту саломлар бўлсин.\nАгар таҳорат олгандан сўнгра уни бузганингиз ҳақида шубҳаланаётган бўлсангиз, шубҳага эътибор берманг ва таҳоратли бўлганингизга ишонинг. Чунки ишонч, шубҳа билан йўқолмайди.\nМол гўшти таҳоратни синдирадими?\nСавол: Мол гўшти ҳам туя гўшти қаторига кирадими ёки йўқми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 9584-3):\nМол гўштининг ҳукми ейилгач таҳоратни синдириш ёки синдирмасликда туя гўштининг ҳукмига ўхшамайди. Таҳоратни синдириш фақатгина туя гўштини ейишга чекланган бўлиб, бошқа ҳайвонлар гўштини истеъмол қилиш таҳоратни бузмайди.


“Бунга унча-мунча давлатнинг дош бериши ўзи бўлмайди”. Президент Сардоба фожиаси ҳақида гапирди | Qalampir.uz\n“Бунга унча-мунча давлатнинг дош бериши ўзи бўлмайди”. Президент Сардоба фожиаси ҳақида гапирди\nЖамият\t13 Октябрь 2020 15:23 6726\nЖорий йилнинг май ойида Сардоба сув омбори тўғонининг ёрилиши оқибатида 2 минг 211 та хонадон яроқсиз ва 2 минг 499 таси таъмирталаб ҳолатга келиб қолган эди. Президент Шавкат Мирзиёев ўшанда бу аҳволни кўриб, вайрон бўлган маҳаллаларни нафақат олдинги ҳолатига қайтариш, балки ундан-да яхши қилиш, ҳамманинг ҳаваси келадиган масканга айлантиришга ваъда берган эди.\nШу мақсадда учта ҳудуд танланиб, 50 гектар майдонда 86 та 5 қаватли уй-жой барпо этилди. Хусусан, Сардоба тумани “Дўстлик” маҳалласида 37 та, Мирзаобод тумани “Ҳақиқат” маҳалласида 40 та ҳамда Оқолтин тумани “Навбаҳор” маҳалласида 9 та уй-жой қурилди. Уларда жами 2 минг 640 хонадон бор.\nЎзбекистон Республикаси Президенти Шавкат Мирзиёев ушбу бунёдкорлик ишлари билан танишиш мақсадида бугун, 13 октябрь куни яна Сирдарё вилоятига келди. Давлат раҳбари дастлаб Мирзаобод туманидаги “Ҳақиқат” маҳалласига ташриф буюрди.\n"Сув тошқини жуда катта талафот бўлди. Ҳам фожиа оқибатларини бартараф этиш, ҳам қисқа муддатда одамларни рози қилишимиз керак эди. Бунга унча-мунча давлатнинг дош бериши ўзи бўлмайди. Ҳар бир одам билан гаплашдик. Вазирликлар, ҳудудларни жалб қилиб, тезкор иш ташкил этилди. Совуқ кунларга қолдирмасдан, оилаларни уй билан таъминлашга эришдик. Энг катта масала - одамларнинг кўнглидаги ғашлик кетди, улар рози бўлди", дейди Шавкат Мирзиёев.\nПрезидент Матбуот хизматининг қайд этишича, илгари бу жойлардаги кўп уйларда табиий газ бўлмаган. Энди газ, сув, электр энергияси ва бошқа коммуникациялар билан таъминланган. Яна бир муҳим томони – янги уй эгаларининг аввалги ҳовлилари ҳам ўзларида қолган.\nДавлат раҳбари ўша қийин кунларда бутун халқ жипслашиб ҳаракат қилганига катта эътибор қаратди.\n"Бутун мамлакатимиздан мутахассислар келди. Бу ерда Қорақалпоғистон ва ҳар бир вилоятнинг ўз кўчаси бор. Қудратимиз борлигига, бирлашсак, меҳрли бўлсак, кўп ишларни амалга оширишимизга ҳамма инонди", дея таъкидлади Шавкат Мирзиёев.\nБу маҳалла "Янги Ўзбекистон" деб номланган.\n"Янги Ўзбекистон" дейилганида ҳам маъно бор. Агар халқимизга маъқул бўлса, бундай уйларни бошқа ҳудудларда, аҳоли зич шаҳарларда ҳам қурамиз. Ҳар бир мавзе ёнида иш ўринлари ҳам ташкил этамиз. Умуман олганда, қуриш ва яшаш маданиятимиз ўзгариши керак", дейди Президент.\nЯнги мавзеда маҳалла гузари, дўкон, кутубхона, болалар майдончалари барпо этилган. Уйларга хизмат кўрсатувчи сервис компанияси ташкил қилинган.\nТурар жойларни эксплуатация қилиш тизимини самарали йўлга қўйиш бўйича кўрсатмалар берилди.\nБокс бўйича Осиё чемпиони Гўзал Исматова вафот этди\n22 Февраль 19:00 58855\nТўртовинг ҳам ишдан бўшайсан – Президент Уйчи тумани ҳокимига (видео)\n22 Февраль 11:14 30938\n24 Февраль 16:24 30118\n24 Февраль 23:42 27573\nЎзбекистонда кутилаётган совуқ мевали дарахтларга зарар етказиши мумкинлиги айтилди\n22 Февраль 17:13 26808


Иқбол Қўшшаева. Яраланган қалб - www.ziyouz.uz\nБош саҳифа Илм ва фанАдабиётИқбол Қўшшаева. Яраланган қалб\nҲаётда нопоклик кўп, демоқчи эмасман.\nҲаёт бўлгандан кейин, бўлади-да…\nМен фақат қордай оққушларни истайман.\nХалққа унинг буюк фарзандлари орқали баҳо берадилар, деган эди Расул Ҳамзатов. Назаримда, шу буюк фарзандлар чеккан озорлари орқали ҳам шу халққа, унинг маданий меросига, даврга баҳо бериш мумкин. Улар қиёфасида ҳар биримиз ўзлигимизни кўрамиз, таниймиз.\nКўнглимизга нохуш кечинмалар соя солганда Ойбек лирикасини ўқиймиз:\nЁлғизмен, ёлғизмен, шундай ёлғизмен\nЮлдузлар узоқдир, еллар бегона…\nШоирнинг сирдоши самодаги ой ўзидек мунгли. У хасталигида ҳам эски дўсти ойни унутмайди, у билан ҳамқадам юради. Шунинг учун ҳам бу шеърият кўнгилга яқин. Умуман, Ойбек лирикаси шоирнинг ўзи сингари минбарбоп эмас. Унинг ижодкор замондошларидан ажралиб туришининг сабаби ҳам шундадир балки. Яъни шеърларининг ўзидек соф ва юксаклигидир. Бахтиёр лаҳзаларда “Навоий” романидаги Нурбобонинг Тўғонбекка қарата айтган: “Бу дунёнинг завқ-сафосига нодон одам берилади. Қадаминг остига қара, мингларча кўзлар термулади! Сен уларни кўрмайсан, аммо кўнгилнинг кўзи уларни жуда равшан кўради… билиб қўйки, иккимиз бир жойга борамиз, насибамиз бир парча совуқ тупроқ!” деган сўзлари кўзни каттароқ очиб мулоҳаза қилишга ундаса, “Ойбегим менинг” китобини варақлаганимизда Зарифахонимнинг муҳаббати ва ақлу заковати таскин беради.\nОйбек олами, Ойбек дардлари ҳар биримизнинг юрагимизга яқин, қадрдон. Бир неча йиллардирки, адибнинг бой руҳий оламини англашга уринаман. Ўзимча нималарнидир излайман. Ойбек мен учун ҳайратлар эшиги. Адибнинг улкан ижоди ва буюк шахсияти кишини юксакроқ кўтарилишга ундайди, унга руҳий бардамлик бағишлайди. Ойбек ўттизинчи йилларда ёзилган соф лирикасининг ўзи биланоқ башариятнинг маънавий чўққисига олиб чиқувчи зиналарнинг бирига айланиб улгурган эди.\nОйбекнинг сиймосида сирларга тўла чексиз уфққа туташиб кетган самовий нигоҳни, чўнг бир дардга айланган исёнлар учқунини, дунё телбаликларига ҳайратдан тикилганча қотиб қолган тийран кўзларни кўраман. Назаримда, уларда ҳали ҳануз ҳаёт бордек, Яшашга, Сўзлашга, Ижод қилишга ҳаққи бордек туюлади. Ойбек мана шу ҳолатда менинг шууримни забт этган. Олтмиш ёшли донишманд шоир кўнгил харитасини қуйидаги мисраларда чизади:\nДўстим, ёмонлардан зинҳор ҳазар қил,\nФирибгар ошнолар зимдан тўсар йўл.\nҲақиқатни севмас, виждонсиз бахил.\nКуйганмен улардан: ёғдирган тош-дўл.\nЗимдан йўл тўсиб шоирни куйдирганлар, оғзидаги сўзини олиб, қаламини қайирганлар кимлар эди?\nУлуғ истеъдодларга ҳамиша қийин бўлган. Чунки уларнинг қадри на пул, на мансаб, на унвону мукофотлар билан ўлчанади. Шунинг учун ҳам улар олдида ўртамиёна кишиларнинг баҳоси тезда белгиланади. Истеъдод эса ҳамма вақт ҳам туғилавермайди, лекин ўртамиёналар ҳар қадамда учрайди. Ойбекнинг ҳам дилини доғлаганлар ана шу ўртамиёналар ва уларнинг раҳнамолари эди.\nЎтган асрнинг 30-йилларида бошланган қатағонлар даврида бундайлар учун давлат обрўйи, синфий ёки партиявий обрўй, доҳий авторитети бир ҳимоя қобиғига айланган эди. Дунёни ҳам улар мана шу қобиқ орқали кўрдилар.\nЎзбекистон Республикаси Марказий Давлат архиви ҳужжатлари орасида Ёзувчилар союзининг 1937 йил 31 августдан 5 сентябрига қадар давом этган 4-пленумига оид стенограммани (фонд р.2356, рўйхат 1, йиғма жилд рақами 31) ўқиб, унда Ойбекка қилинган туҳматларга гувоҳ бўлиб, ўйланиб қолдим. Хўш, адибга туҳмат тошларини отганлар кимлар ва уларни бунга нима мажбур этган. Ўзимча уларни тушунишга уриндим: уларни мажбур қилишган, начора, тирик жон… Ҳаммасига ўша қаттол давр айбдор. Бироқ бундай даврга ном топиб берган, унинг қозонини қайнатганлар кимлар эди?..\nКелинг, ўша машъум қатағон йилларига доир архив материалларининг айрим парчаларини ўқиб, бу каби саволларга биргаликда жавоб излашга уриниб кўрайлик.\nМана, Ойбек билан тенгдош, собиқ “совет адабиёти”нинг оқсоқолларидан ҳисобланган шоирнинг стенограммада қайд этилган сўзи: “Мен Усмон Носир ва Ойбек масаласида адашганман. Уларнинг миллатчилик ижодига чуқур баҳо беролмасди, миллатчилик таъсирида деганман. Ҳолбуки, “таъсир” эмас, миллатчилик адабиётининг тўла ўзи эди. Ойбек ажойиб икки тармоқли одам. Иккита Ойбек бор. Биттаси совет шеърини ёзадиган Ойбек, иккинчиси буржуазия лирикасини ёзадиган Ойбек. … Мен Усмонга сен кимга тақлид қиласан, деб сўраганимда, у Ойбек акага деб жавоб берган эди… Менинг қўлимга Ойбекнинг бир китоби тушди. Шу шеър тўплами билан у совет позициясидан чиқади. У табиат лирикаси ниқоби остида буржуазия шеърини илгари суради. Мисол учун, “Наъматак” шеъри “санъат санъат учун” дейишдан бошқа нарса эмас. Ҳамиднинг “Ўрик гуллаганда” шеърини олинг. Сиёсий ўткирликни, партиявийликни, совет мафкурасини куйлайди. Бу йўл Ойбекни кейинги ижодида ҳам ҳукм суради. “Шоир билан суҳбат” шеърида у совет партиясига ўтишини айтган. Агар ёзувчи чиндан бизнинг партиямизга ўтган бўлса, нима учун “Кўклам деразамдан қараб турибди ва талоқ қўйдим, мен у баҳорга” деган. Бу билан нима демоқчи? Бу унинг буржуазияга қарши эканлигини билдирмайди. Нима учун у айнан баҳорни образда берган? Миллатчилик ғояси остида иш кўрувчилар, очиқдан-очиқ чиқишни ташлаб, ниқобли йўлга ўтишган…”.\nБундай кескин танқидга Ойбек қуйидагича жавоб берган: “Тан оламан, ўттизинчи йилгача бўлган таъсирнинг қолдиқлари бор эди. Чунки 1921—22—23-йилларда Ўзбекистонда маориф соҳасида тарбия ишларини кўпинча жадидлар эгаллаб келганлар. Мен мана шу даврда ўқиганман. Яъни бизнинг муаллимларимиз турк зиёлилари ва Фитратлар эди. Биз, асосан, Туркияда чоп этилган китобларни ўқир эдик… Ўшанда асосан Фитрату Чўлпонларнинг ғоялари менга таъсир қилган, ҳам шу вақтда миллатчи ёш шоир эдим. Кўп вақт уларнинг ғоясида бўлганман… Ҳар қандай ижодда халтурага қаршиман. Умуман, санъатда чуқур самимийлик бўлиши керак. Кейинги ижодимга келсак, тоза лирика тематикаси бор. Лекин буни сиёсий хато деб бўлмайди. Сиёсий оқланиш натижасида дейишларига ҳам қаршиман. Агар шундай бўлганда, бу 4-5 йил ичида сезиларди. Совет мавзуида, ҳаётий мавзуда, сиёсий ғоя ташувчи, халтурачи бўлиб юрардим… Ҳеч вақт табиатнинг гўзаллигини махтаб ёзиш совет позициясига ёт эмас, балки совет мавзуини кенгайтиришга хизмат қилади. Табиат мавзусида шеър ёзиш ҳеч бир миллатчиликкаям олиб бормайди. Сўнгра, менинг тоза лирикам, табиат устида боради. Табиатнинг кўринишларида табиатнинг буюклигини кўрсатаман, менинг ўзбек поэзиясига интилишим шундан…”.\nШўро адабиётининг йирик вакили сифатида Ҳамза сиймосини гавдалантирган драматургнинг ўша пленумда айтган даъволарига эътибор қилинг: “Ойбек миллатчиликдан қайтдим дейди. Ўзини совет ёзувчисиман деган одам миллатчиликка қарши курашади, унинг кирдикорларини фош қилади. Ойбек эса, аксинча, ўзининг миллатчилик изларини бўямоқчи бўлади. У фақат статистика тариқасида палон йилдан палон йилгача ундай эдим, кейин эса совет позициясига ўтиб олдим, дейди. Албатта, бунинг билан ҳеч ким қаноатланмайди. 1929 йилда қандай нарсалар билан ўзингизни пантуркист деб айтар эдингиз, деб сўраганимизда, у: “пессимист бўлганлигим учун”, деб жавоб беради. Бу паришонликнинг асоси қаердан топилади. Руҳ тушкунлиги бу фақат даврий норозиликдан, Сталин йўлидан норозиликдан иборат. Очиқдан-очиқ айтиш керакки, у Усмон Носирнинг ўзгинаси. Миллатчи бўлишдан мақсадинг нима эди, дейишса, у айтади: “Бизлар ўйлар эдикки, ўзбеклар ўзига бир давлат тузсалар”. Бу Ойбек ҳақидаги Уйғуннинг фикрига етарлик жавоб. Ойбекда самимият йўқ. Москвада, декададалигида “Навоий. Ўзбек классиклари тўғрисида” мақоласи чиқди. У бунда Навоий даврини олтин давр деб айтади. Рус адабиёти инқилобий-демократик адабиётдан фойдаланиб ўтилганини тамомила рад қилади. Бунга қарши Пушкин томонидан шарқ классикларини кўтаришга тарафдор бўлганлигини, Пушкин таржимасини ғоя сабаб қилиб рус классик адабиётларини эмас, асосан, шарқ адабиёти деган нарсани ўртага қўймоқчи бўлади… Унинг яна бир асосий камчилиги Усмон Носир гапирган гаплар ҳақида яхши била туриб, яшириб келган… Лаврентьев келиб бу ишларни очганда ҳам мумкин қадар Усмон Носирни сақлаб қолмоқчи бўлади…”.\nБу маломатларга жавобан Ойбек: “Мендаги хатоларнинг бари, кўпинча характеримга махсус бўлган аҳволлар билан англашилади. Менда бепарволик, сиёсий беғамлик очиқ кўринади. Бу хусусият илгари ҳам бўлган, ҳозир ҳам бор. Шунинг учун ҳам мен Усмон Носирнинг гапларига шунчаки қараганман. Москвадалигимизда унинг сўзларига аҳамият бермаганман. Мен унинг сўзларида аксилинқилобий маъноларни ҳам пайқаганим йўқ”, дейди.\nУсмон Носир ишини кўрган комиссия аъзоси, шоир: “…Комиссияда беш марта чақириб сўраганимизда ҳам ҳеч нарса демадингиз”, деганда Ойбек: “Унутганман. Барча қилган хатоларим сиёсий кўрлик, ҳушёрсизлик, сиёсий беғамлик туфайлидир. Мен бунга иқрорман”, дейди.\nПленумда фаол қатнашган, Ойбекнинг тенгдоши бўлган шоир: “Усмон Носир шеърларини ўқиган ва эшитган экансиз, нима учун ёқмаган жойлари ҳақида гапирмадингиз?” деганда Ойбек: “Зарур ишим бор эди, кетиб қолганман…”, деб жавоб берган.\nОйбек билан Тил ва адабиёт институтида бирга ишлаган шоир эса шундай деган: “…Ойбек менга бир нарсани айтди, “Менга совет адабиётининг душманларими, дўстларими фарқ қилмайман. Ҳамма одамларам ёмон одамларми унга ишим йўқ. Мен сиёсий беғам одамман.” Шунинг натижасида аксилинқилобчи қайнотаси сургундан қайтгандан кейин ҳам муносабатда бўлибди. Яна бир мунча миллатчилар билан оғиз-бурун ўпишиб юрибди. Ҳаммаларинг Ойбекни талантли шоир дейсанлар, лекин у ўзи билан адабиётга кириб келган тенгдошларидек асарлар бераётгани йўқ… Унда бўлаётган ўзгаришларга нисбатан Ғафурдака ҳозиржавоблик йўқ. Ҳолбуки, унинг қаламидан ҳеч нарса қочиб қутулмаслиги керак. Бунинг сабаби нима? Ойбек яхши асар беролмаётганининг сабаби, унинг фикри очилиб кетмаганлигида, яъни Ойбек дунёқарашида, кўзининг остида тош ётади. Ана шу тошнинг отини айтмоқ керак. Бу тош миллатчилик деб номланади. Шу жиҳатдан Ойбек очилмасдан бўғилиб ётибди. Мен ўйлайманки, агар Ойбек мана шу тошни самимий равишда отиб ташлаганда очилар эди, лекин у қилмаётипди, ҳозиргача ҳам қилгани йўқ… 1934 йилда Қодирий ижоди юзасидан текшириш ёзади. Нега Қодирийни танладингиз деганимда у марказий фигура бўлганлиги учун танлаганлигини айтади. Бундай ёндошиш нотўғри, чунки Жулқунбой романлари бизнинг роман эмас. Яна Ойбек айтадики, “миллатчи бўлсам ҳам актив миллатчи бўлмаганман”, дейди. Мен шунда, Сиз кўзёши қилиб, 1927 йилда Чўлпонни шахсига тегмайлик, унинг ижодини текширайлик, деб уни ёқлаб мақола ёзгансиз. Шу вақтда Чўлпон катта миллатчи эди деб айтганимда, ҳақиқатдан ҳам актив иш қилганини тан олди-да, Ойбек ўйланиб қолди…”. (Архив материалларидан айнан кўчирилди.)\n(Ушбу пленумдан сўнг, Ойбек Ёзувчилар союзи аъзолигидан ўчирилиб, Тил ва адабиёт институтидан ҳайдалади. Ана шу даврда у илк романи “Қутлуғ қон”ни ёзади. )\nЮқорида келтирилган парчалар Марказий Давлат архивида сақланаётган ўша машъум тўртинчи пленумга оид стенограмманинг учдан бир қисми ҳам эмас. Начора, бу айни ҳақиқат, бу ҳақиқат сизу бизнинг кечмишимиз. Ахир, кўзим хира кўради деб, уни ўйиб ташлолмаймиз-ку. Бу даврни миллионлаб кишилар яшаб ўтган, минглаб тақдирлар синган. Давр шоввозларининг “қаҳрамонлик”лари ортида юзлаб мозорларнинг изи бор… ШАХСлар бағри ерни қучоқлаганда, бу нуфузларнинг кўкси орденга тўлган… Зора, булар келажак учун сабоқ бўлса. Биз қанчалик бўяб, пардоз бермайлик ҳеч бир нарса унутилмас экан, ҳеч бир нарса шунчаки изсиз қолиб кетмас экан. Умуман олганда, бир нима деб ҳукм чиқариш, таҳлил қилиш бизнинг ишимиз эмас. Ҳукм ҳам, ижроси ҳам Яратганга ҳавола. Бизнинг ихтиёримизда фақат биргина имконият бор. Бу ҳам бўлса эзгу ишлар билан биргаликда улкан хатоларни, оғир бўлса-да, бир лаҳза ҳам унутмаслик, улардан сабоқ чиқара билишдир. Токим, ҳеч бир зот “Тош экан бошим, Ҳеч ёрилмади Ёғилди минг тош”, дея армонли нигоҳи билан ўтган умрига назар ташламасин.\nҚаттол давр ва унинг “фаол”лари Ойбекнинг ижодига, жисмига таъсир қилишди-ю, лекин унинг ҳис-туйғуларини маҳв этишолмади, унинг Ўзини енгишолмади. Муҳими, унинг қалби, эътиқоди дарз кетмади. Ўзи куйлаб ўтган даҳшатли қоя бағрини ёриб чиқиб, нафис товланган “ваҳший қояларнинг ажиб ижоди” наъматакдек “кўнгилидаги ҳар қандай чиркинликлар, даҳшатлар… қирғинидан омон қолган” гўзал туйғусига, эътиқодига содиқ яшади. Ойбекнинг бетакрорлиги ҳам, улуғлиги ҳам, ғалабаси ҳам мана шунда.\n← Аввалги Аввалги Албер Камю «кундаликлар»идан\nКейинги → Кейинги: Бегали Қосимов. Қалблардан ўчмагай нур (2005)


Исломий инқилобга асос борми?\n“Азияинформ” ахборот сайтида эълон қилинган мақолада Қирғизистон жанубидаги турли радикал диний ҳаракатлар Фарғона водийсида миллатлараро тўқнашувлар уюштиришдан тоймаслиги ёзилади.\nМақола муаллифи “Ҳизб ут-таҳрир”, “Таблиқ” ва бошқа исломий гуруҳларда шундай мақсад борлигини айтади.\n“Ўтган йилги Андижон воқеалари Фарғона водийсида вазият мураккаблашиб бораётгани далолатидир. Минтақада миллатлараро муносабатлар мураккаблашиб, исломий радикаллар фаоллашмоқда. Бу эса Фарғона водийсида нотинчликлар келтириб чиқариши мумкин”, - дейилади мақолада.\n“Шаҳид муборак”, “Аллоҳу акбар!”\nЎтган йилнинг августида Қирғизистон ва Ўзбекистон хавфсизлик хизматлари ўтказган махсус амалиёт вақтида ўлдирилган ўшлик таниқли имом Муҳаммадрафиқ Камоловнинг тобутини кўтарган минглаб одам шу ҳайқириқлар остида шаҳар кўчаларини айланган эди.\nБу воқеага гувоҳ бўлган ғарблик айрим журналистлар Жанубий Қирғизистон исломий инқилобга тайёр бўлиб қолибди, қабилида жар солган эди.\n“Азияинформ”да эълон қилинган “Қирғизистон жанубида яширин исломий ҳаракат” мақоласида ҳам шу мавзу кўтарилган. Унда ёзилишича, “Қирғизистон жануби исломий инқилоб учун асосий база бўлиб қолган”.\nМақола муаллифи хулосасига кўра, Қирғизистон жанубида “Ҳизб ут-таҳрир” ва “Таблиқ” ҳаракатларининг эркин ташвиқотлари натижасида аҳолининг асосий қисми исломий инқилобга тайёрдир.\nБироқ “Ҳизб ут-таҳрир” партияси аъзоларидан бири бу даъволарни рад этади.\n“Бизнинг мақсадимиз Қирғизистонда ёки муайян бир давлатда ислом инқилоби содир этиш эмас. Бу бизнинг дастуримизга зиддир. Биз инсонларнинг ақидасини мустаҳкамлаш ва онгини очиш билан шуғулланамиз. Бизнинг мақсадимиз бутун дунёда исломий асосларга таянган давлат барбо этишдир”, - дейди ҳизбчи.\nҚирғизистондаги Дин ишлари агентлиги раҳбари Жўлбарс Жўрабеков эса “Ҳизб ут-таҳрир” ва бошқа диний оқимларнинг мамлакат жанубидаги фаолияти кучайиб бораётганини, бироқ бу ҳаракатлар исломий инқилоб содир этишга қодир эмаслигини билдиради.\n“Қирғизистоннинг дин тўғрисидаги қонуни жуда либерал. Шунинг учун ҳам бизда исломий оқимларнинг эмас, баптистлар ва бошқа секталарнинг ҳаракати кучайгани сезилмоқда. Радикал исломий гуруҳлар кўпайгани боис мамлакатда исломий инқилобга база яратилди, деган фикр хатодир”, - дейди Ж.Жўрабеков.\n“Азияинформ”даги мақола муаллифи дин ишлари агентлиги мутахассисларига таянган ҳолда Ўш ва Жалолобод вилоятларида Фаластинда таълим олиб қайтган экстремистлар аҳоли ўртасида ташвиқот юргизаётгани тўғрисида маълумот тарқатади.\nЖ.Жўрабеков бу хабарни қисман тасдиқлайди:\n“Фаластинда фалонча одам ўқиб келган ва улар бугунги вазиятни издан чиқаришга таъсир кўрсатмоқда, деган ахборотни тасдиқламайман. Чунки бизда буни тасдиқлайдиган далиллар йўқ. Лекин Покистонда ўқиб келган ва айни пайтда ноқонуний тарзда ўқиётган қирғизистонлик диндорлар бор”, - дейди Ж.Жўрабеков.\n“Ҳизб ут-таҳрир” аъзоси эса партия даъватчилари бу мамлакатларда таълим олганини рад этади, аммо аҳоли орасида фаол тарғибот олиб борилаётганини тасдиқлайди.


22 октябр 2020, Тошкент вақти: 11:33\n"Агробанк" мажбуран сотаëтгани айтилаëтган лотереялардан бири.\nОзодликка Россиядан сим қоққан ўзбекистонликлардан бири Фарғона вилояти Фурқат туманидан келиб ишлаëтган меҳнат муҳожирларининг ватанда қолган яқинларига юбораëтган пулларини олиш билан боғлиқ бир неча муаммони тилга олди.\nБиринчидан¸ бу манбага кўра¸ бутун бошли тумандан Россия ëки бошқа хорижга чиқиб ишлаëтганлар юбораëтган пулларини уларнинг уйда қолган яқинлари фақат битта банк – “Агробанк”дан олишга мажбурланмоқда.\n- Олдин Қўқондан олардик. Лекин ҳозир тўққизталик кодни ҳеч ким бермаяпти. Ҳозир Россиядан “Золотая корона” орқали юборилаëтган тўққизталик кодни фақат “Агробанк”ка бераяпти. Пул олиш учун жуда катта навбат бўлаяпти. Эрталаб борган одам¸ кечга яқин кассага кираяпти. Мен ўзим эрталаб бориб 78-бўлиб навбатга ëзилдим¸ соат 4 дан кейин кирдим¸ дейди фурқатлик банк мижози.\nИккинчи муаммо¸ бутун бошли район аҳолисига четдан юборилаëтган валютани беришни ўз монополиясига айлантирган “Агробанк”¸ бу пулни бериш учун ноқонуний шарт қўймоқда¸ деб давом этади бу мижоз:\n- Беш ойдан бери шу аҳвол – ҳар сафар пул олганда 5000 сўмлик лотерея олишга мажбурсиз. Декабрда ўйналадиган шу лотереяни олмасангиз¸ пулингизни беришмаяпти. Бизнинг уйда бешта шунақа мажбурий сотилган лотерея бор. Биз бир ойда бир марта пул оламиз. Бир хиллар ҳар ўн кунда¸ ҳар ҳафтада уйига пул юборади. Банкдагиларга фарқи йўқ¸ ҳар сафар лотерея олишга мажбурлашаяпти¸ дейди Фурқат тумани маркази Навбаҳор шаҳарчасида жойлашган “Агробанк” мисолида гапирган банк мижози.\n“Агробанк”нинг Фарғона вилояти бўйича мутасаддиларидан бири¸ бутун Ўзбекистон бўйлаб қиммати 5000 сўм бўлган “Фаровонлик” пул-буюм лотереялари сотилаëтганини эътироф этган ҳолда¸ бу савдонинг мажбурий характерда эканини инкор этишга уринди:\n- Бу лотереяни мижоз ўз хоҳиши билан олиши мумкин¸ лекин уни мажбурий тарзда пулига қўшиб бериш ҳолатлари йўқ бизда¸ буни қаттиқ назоратга олганмиз. Фурқат туманида¸ ҳақиқатан ҳам¸ битта “Агробанк”имиз бор ва шу банкимизга туманга келаëтган пул тушумини талаб бўйича валюта билан таъминлаб бераяпмиз¸ вақтида бериб бораяпмиз. Энди одам сони кўплиги тўғри¸ очереднинг катталиги бор гап. Лекин лотереяни мажбурлаб сотаяпти¸ деган хабарни яна ўрганиб кўрамиз. Шунақа бўлса¸ бунга ким йўл қўяëтганини аниқлаймиз¸ деди “Агробанк”нинг Фарғона вилояти бўйича масъулларидан бири Озодлик билан суҳбатда.\nБу шикоятни йўллаган фурқатлик мижоз¸ лотерея олишга дастлаб¸ кассада ўтирган аëллар мажбурлаëтгани¸ бундан норози бўлганларни эса¸ филиал раҳбари ҳузурига юбораëтганини билдирди:\n- Иккинчи қаватда ўтирган банк бошлиғи олдига кирдик. У бизга ҳар бир пул ўтказмасига камида биттадан лотерея қўшиб сотиш ҳақида юқоридан кўрсатма келгани¸ буни бажаришга мажбурлигини¸ лотерея олмасак¸ пулимиз берилмаслигини билдирди¸ дейди Озодликка мурожаат қилган фурқатлик мижоз.\nБундан аввал “Агробанк” акциядорлик тижорат банкининг Андижон вилоятидаги филиалларидан бири ходими тиражи жорий йилнинг декабрида ўтказиладиган “Фаровонлик” пул-буюм лотереяси банкнинг ўз ходимларига мажбуран сотилаëтгани ҳақида хабар қилган эди.\nБанкнинг Тошкентдаги бош идораси расмийси филиал ходимининг хабарини инкор этар экан, лотереяни сотиб олишга раҳбарият ходимларни мажбурламаётгани, ходимлар банкни қўллаб-қувватлаш мақсадида ўз хоҳишлари билан сотиб олаётганини иддао қилган эди.\n“Агробанк” тижорат банки аҳолиси 30 миллион экани айтиладиган Ўзбекистон учун 10 миллион дона “Фаровонлик” пул-буюм лотереяси чиқарган ва бунча миқдордаги қоғозига харидор топилмаëтгани боис¸ Озодликка келаëтган мунтазам шикоятларга кўра¸ ҳам мижоз¸ ҳам ўз ходимларига лотереяларни мажбурий сотиш амалиëтини олиб бормоқда.


Маълумки, Ер сайёраси вужудга келганига қарийб тўрт ярим миллиард йил бўлган. Унинг 29 фоиздан ортиқроғи қуруқликка, қолган қисми эса денгиз ва океанларга тўғри келади. Ишлов бериладиган майдонлари эса бор-йўғи 11 фоизни ташкил қилишига қарамасдан, инсонлар учун зарур бўлган озиқ-овқат маҳсулотларининг 88 фоизини етиштириб беради. Лекин, Она заминимизда кечаётган зиддиятли жараёнлар ер тузилмасини тобора ўзгартириб юбормоқда.\nЕр муаммоларига инсониятнинг эътиборини қаратиш мақсадида 1970 йилдан бошлаб ҳар йили 22 апрель куни жаҳондаги барча мамлакатларда турли тадбирлар ва акциялар ўтказилади. Шу боис, БМТ Бош Ассамблеяси 22 апрель санасини Бутунжаҳон Ер куни деб эълон қилиб, уни нишонлашга қарор қилди.\nШу куни турли мамлакатларда инсонларни сайёрамиз ягоналигини ҳис этиш, барча кучларни дунёда хавфсизликни таъминлаш, халқаро тинчликни сақлаш ва барча инсонларнинг ягона уйи ҳисобланган Ерни ҳимоя қилишга чорлайди.